
Biserica  ortodoxă  şi  Concordatul. 

-  Declaraţia  făcută  de  I.  P.  S.  Sa  Dr.  NICOLAE 
BĂLAN,  mitropolitul  Ardealului,  în  şedinţa  Senatului 

din  23  Maiu  1929.  - 
< 

Domnule  Preşedinte, 

Domnilor  Senatori, 

In  numele  bisericii  ortodoxe  române  şi  al  episcopa¬ 
tului  ortodox  român  am  onoarea  a  prezenta  urmă¬ 
toarea  declaraţiune : 

I.  Cu  ocaziunea  discuţiunii  în  jurul  legii  generale 
a  Cultelor  din  România,  Episcopatul  ortodox  român  a 
considerat  de  o  înaltă  datorie  a  sa,  să-şi  exprime  punctul 
de  vedere  relativ  la  fixarea  raporturilor  dintre  Statul 
românesc  şi  diferitele  culte  cari  trăiesc  in  cuprinsul  lui. 

Unul  din  punctele  esenţiale  asupra  căruia  am  crezut 
potrivit  să  insistăm  mai  mult,  a  fost  salvgardarea 
principiilor  înscrise  în  Constituţia  ţării,  în  vârtutea  cărora 
Statut  ia  obligamentul  să  garanteze  tuturor  cultelor  o 
deopotrivă  libertate  şi  protecfiune. 

Episcopatul  ortodox  român  s’a  simţit  cu  atât  mai 
îndreptăţit  să  pretindă  punerea  în  practică  şi  respectarea 
fără  abatere,  în  toate  dispoziţiunile  din  legea  cultelor, 
a  acestui  principiu  preconizat  în  Constituţie,  cu  cât 
biserica  noastră  ortodoxă  a  gemut  în  cursul  veacurilor 

sub  greutatea  tuturor  nedreptăţilor  şi  a  lipsei  de  liber¬ 
tate  de  care  ar  îi  avut  nevoe. 

Ţinând  seamă  şi  respectând  normele  cuprinse  în 
Constituţie,  noi  Episcopatul  ortodox  credem,  că  este 
inadmisibil,  ca  unul  dintre  cultele  minoritare  din  România 
să  fie  favorizat,  aplicându-ise  un  tratament  special,  în 
afară  de  prevederile  adoptate  în  Constituţie. 

Un  asemenea  tratament  de  favorizare  a  cultului 
greco-  şi  romano-catolic  constitue  încheierea  Concorda¬ 
tului  cu  Vaticanul. 


Concordatul  e  anticonstituţional 

Constituţia  ţării  noastre  stabileşte  în  art.  22  cu 
toată  claritate#,  că :  « Raporturile  dintre  diferitele  culte  şi 
stat  se  vor  stabili  prin  lege*. 

Prin  urmare  orice  abatere  dela  această  normă  pe 
chestiunea  reglementării  relaţiunilor  dintre  Stat  şi  culte 
trebue  considerată  contrară  prevederilor  Constituţiunîi 
şi  intenţiunilor  legiuitorului  şi,  în  consecinţă,  nulă  de 
drept. 

Pentru  a  încerca  o  justificare  a  încheierii  Concor¬ 
datului  şi  găsirea  unui  fundament  de  drept,  în  legea 
generală  a  cultelor  a  fost  introdus  la  art.  7  un  aliniat, 
care  ar  vrea  să  admită  posibilitatea  unei  convenţiuni 
cu  Vaticanul. 

Dar  această  dispoziţiune  nu  poate  justifica  întru 
nimic  legitimitatea  încheierii  unei  convenţiuni  cu  unul 
dintre  cultele  minoritare,  deoarece  Constituţiunea  fixează 
o  unică  şi  singură  modalitate  prin  care  Statul  şi  repre¬ 
zentanţii  săi  responsabili  pot  reglementa  raporturile 
dintre  stat  şi  confesiuni,  adecă,  numai  prin  lege ,  cu 
excluderea  ori  şi  cărei  alte  posibilităţi  de  a  rezolvi  această 
problemă. 

Legiuitorii  constituţiei  au  înţeles  limpede,  că  numai 
această  modalitate  este  în  acord  deplin  cu  suveranitatea 
Statului,  cu  dreptul  legislativ  al  lui,  precum  şi  cu  prin¬ 
cipiul  egalei  libertăţi  şi  protecţiuni  a  cultelor  aflătoare 
în  cuprinsul  hotarelor  sale. 

In  Bavaria,  ţară  cu  majorităţi  aparţinând  cultului 
catolic,  când  s’a  convenit  Ia  încheierea  unei  convenţiuni 

cu  Vaticanul,  guvernul  bavarez  s’a  văzut  nevoit  să 
încheie  o  convenţiune  la  fel  şi  cu  biserica  evanghelică- 
luterană  de  pe  teritorul  său.  Acesta  e  un  tratament  de 
echitate. 

Cum  îşi  vor  justifica  însă  guvernele  româneşti, 
cari  s’au  succedat  la  cârma  tării  şi  au  cooperat  ia 
încheierea  Concordatului,  tratamentul  de  evidentă  inega¬ 
litate  aplicat  faţă  de  biserica  ortodoxă,  ale  cărei  raporturi 
le-au  reglementat  prin  lege,  în  vremece  unui  cult  mino¬ 
ritar  îi  acordă  favoarea  unei  convenţiuni  dela  egal  la  egal? 

In  numele  dreptăţii  şi  al  conştiinţli  jignite  a  credin¬ 
cioşilor  bisericii  ortodoxe,  cari  constituesc  majoritatea 
covârşitoare  a  cetăţenilor  ţării,  noi  păstorii  ei  duhov¬ 
niceşti  ne  simţim  datori  să  ridicăm  protest  împotriva 
-acestei  situaţiuni  de  inferioritate  în  care  este  aşezată  ea 
—  biserica  neamului  românesc,  —  faţă  de  unul  din  cultele 
minoritare. 

Statul  în  slujba  prozelitismului  catolic 

II.  Abaterea  dela  principiile  Constituţiei  a  atras 
■după  sine  nenumărate  consecinţe,  isvorând  din  dispoziţiile 
Concordatului,  dăunătoare  în  mare  măsură  pentru  statul 
românesc  şi  pentru  biserica  ortodoxă  deopotrivă. 

Articolul  II  al  Concordatului  prevede  constituirea 
ierarhiei  catolice  în  regatul  României  şi  acordă: 

Pentru  ritul  grec  (unit)  Mitropolia  Blajului  cu  cinci 
eparhii:  1.  arhiepiscopia  de  Blaj,  eparhiile  sufragane, 
2.  de  Oradea-Mare,  3.  Lugoj,  4.  de  Gherla  (care  va 
fi  transferată  cu  scaunul  episcopal  în  alt  Ioc)  şi  5.  o 
nouă  eparhie  ce  urmează  a  fi  înfiinţată  în  nordul  Ardea¬ 
lului. 

Pentru  ritul  latin,  Mitropolia  Bucureştilor,  asemenea 
cu  5  eparhii:  1.  arhiepiscopia  de  Bucureşti,  eparhiile 
sufragane,  2.  de  Alba-Iulia,  3.  de  Timişoara,  4.  Satu- 
Mare  şi  Oradea-Mare  împreunate  şi  5.  eparhia  de  Iaşi. 

Pentru  ritul  armean  se  prevede  un  şef  spiritual  cu 
scaunul  în  Gherla. 

Prin  urmare  ni  se  cere  prin  acest  articol  al  Concor¬ 
datului,  ca  Statul  român  să  consimtă  a  acorda  pe  seama 

cultului  catolic,  cu  toate  nuanţele  sale,  o  organizaţiune 
ierarhică  care  ca  o  reţea  strânsă  va  avea  să  cuprindă 
întreg  teritoriul  ţării. 

Care  este  situaţiunea,  prin  comparaţie  cu  ceeace 
s’a  acordat  pe  seama  bisericii  ortodoxe,  prin  legea  de 
organizaţiune  unitară  a  ei? 

Dl  Vasile  Goldiş,  cu  informaţiile  pe  cari  era  în 
măsură  să  le  aibă  în  calitate  de  Ministru  al  Cultelor* 
într’un  discurs  rostit  aici  în  Senatul  ţării,  în  şedinţa 
din  16  Decemvrie  1926,  ni-a  zugrăvit  următorul  tablou 
comparativ,  a  cărui  exactitate  n’a  fost  şi  n’a  putut  fi 
desminţită  până  astăzi: 

«In  desvoltarea  unei  societăţi  cu  cât  vor  fi  organe 
mai  multe,  mai  diferite,  cu  atât  acea  societate  este  mai 
bine  organizată. 

«Să  vedem  din  acest  punct  de  vedere,  care  este 
raportul  repartiţiei  între  biserica  ortodoxă  şi  celelalte 
biserici,  câţi  episcopi  are  fiecare,  fiindcă  episcopiile 
reprezintă  puterea  organică  a  bisericilor. 

«Biserica  ortodoxă  cu  un  număr  de  12  milioane  de 
suflete  are  18  episcopi,  cea  unită  1.386,000,  în  care  sunt 
cuprinşi  şi  rutenii...  are  4  episcopi;  şi  atunci  noi  ar 
trebui  să  avem  cel  puţin  38.  Fraţii  noştri  uniţi  însă 
cer  încă  un  episcop  pentru  a  avea  5  (prin  Concordat  li 
se  acordă). 

«Protestanţii,  adică  reformaţii  (776  mii)  evanghelicii 
luterani  (388  mii),  unitarii  (60  mii),  toţi  împreună  1.228,000 
au  4  episcopi ;  în  proporţie  biserica  ortodoxă  ar  trebui 
să  aibă  cel  puţin  40  episcopi. 

«Romano-catolicii  cu  un  număr  de  1.430,000  suflete 
au  cinci  episcopi...;  în  proporţia  cuvenită  noi  ar  trebui 
să  avem  45  episcopi. 

«încât  priveşte  deci  puterea  de  organizaţie  a  bise¬ 
ricilor  creştine  din  ţara  românească,  biserica  dominantă 
este  cea  mai  nedreptăţită. 

«Priviţi  numărul  acelora,  cari  stau  în  jurul  episco- 
pilor,  statul  major  al  organizaţiilor  bisericeşti.  Aceştia 
sunt  la  romano-catolici  şi  ia  uniţi,  canonicii,  la  ortodocşi 
consilierii  eparhiali.  In  Ardeal,  fraţii  uniţi  au  28  cano¬ 
nici.  Romano-catolicii  au  32  canonici,  deci  cele  două 

biserici  catolice  împreună  au  60  canonici,  cu  aceleaşi 
atribuţiuni  ca  şi  consilierii  eparhiali.  Ortodocşii  în  pro¬ 
porţie  ar  trebui  să  aibă  pe  ţara  întreagă  cel  puţin  300 
consilieri,  au  acum  22,  iar  pe  viitor  vor  avea  cel  mult 
vre-o  60.  Este  ridicol  să  ne  numim  biserică  dominantă. 

«Să  trecem  Ia  protoerei  sau  protopopi,  cum  le 
zicem  noi  în  Ardeal,  spinarea  vertebrală  a  oricărei  admi¬ 
nistraţii  bisericeşti.  In  Ardeal  uniţii  la  1.386.000  suflete 
au  78  protopopi,  ortodocşii  din  Ardeal  cel  puţin  de 
două  ori  atâţia  au  87,  iar  vechiul  regat  întreg  are 
47  protoerei. 

«Faţă  de  uniţi,  cu  78  de  protopopi,  noi  ar  trebui 
să  avem  pe  ţara  întreagă  720,  nu  134  câţi  avem  acum. 
—  Romano-catolicii  au  25,  noi  ar  trebui  atunci  să  avem 
250.  Reformaţii  27,  nouă  ni  s’ar  cuveni  în  proporţie  324. 
Evanghelicii-luterani  au  14,  noi  ar  trebui  să  avem  560. 
Unitarii  cu  60  mii  suflete  au  8  Drotopopi,  proporţional 
noi  ar  trebui  să  avem  1200.  Chiar  musulmanii  au  4 
muftii,  noi  ar  trebui  să  avem  320  protopopi.  Sub  acest 
raport  suntem  chiar  în  coada  tuturor  cultelor,  chiar  şi  a 
musulmanilor». 

Până  aici  dureroasele  constatări  ale  dlui  V.  Goldiş. 
Dacă  am  merge  până  jos  la  parohii,  ne-am  isbi  de 
aceeaşi  enormă  disproporţie  între  numărul  sufletelor,  al 
parohiilor  şi  preoţilor  din  biserica  ortodoxă  în  compa¬ 
raţie  cu  toate  cultele  minoritare  din  ţara  noastră. 

Întreg  acest  aparat  de  organizaţie  a  cultelor  mino¬ 
ritare,  cu  un  număr  —  în  comparaţie  cu  biserica  orto 
doxă  —  excesiv  de  mare  de  episcopi,  de  canonici,  de 
protopopi  şi  preoţi  este  susţinut  din  bugetul  Statului 
nostru,  în  distribuirea  sumelor  căruia  vom  găsi  aceeaşi 
vinovată  părtenire  a  tuturor  cultelor  minoritare  în  raport 
cu  biserica  ortodoxă.  Este  în  adevăr  dureros  să  constatăm, 
că  din  sudoarea  milioanelor  de  cetăţeni  români  şi  orto¬ 
docşi,  principalul  contribuabil  Ia  visteria  ţării,  Statul  nostru, 
cu  dispreţul  enormelor  greutăţi  financiare  prin  cari  a 
trecut  şi  trece  ţara,  a  întreţinut  şi  continuă  să  întreţie  un 
lux  de  organ'zaţie  pe  seama  cultelor  minoritare,  în  detri¬ 
mentul  vădit  al  propriei  sale  biserici! 

(Aplauze  prelungite). 

Voci:  Aşa  este. 

P.  S .  S.  Episcopul  Râmnicului  şi  Noului  Severin, 
Bartolomea:  E  dureros. 

Statul  să  facă  dreptate,  nu  Concordat!: 

/.  P.  S.  S.  Nicolae  Bălan,  Mitropolitul  Ardealului: 
In  faţa  acestei  îngrijitoare  situaţiuni,  ce  trebuiau  să  facă 
guvernele  de  până  acum  şi  ce  ar  trebui  să  facă 
actualul  guvern? 

Să  întroneze  dreptatea  pe  toată  linia! 

Printr’un  studiu  serios  şi  obiectiv  să  supună  unei 
temeinice  revizuiri  situaţia  tuturor  cultelor  din  ţară  şi 
raportul  Statului  faţă  de  ele;  să  fixeze  criterii  drepte 
conform  cărora,  în  proporţie  cu  numărul  credincioşilor, 
să  se  limiteze  numărul  episcopiilor,  al  consilierilor 
eparhiali  şi  canonicilor,  al  protopopilor  şi  preoţilor  pentru 
fiecare  cult,  şi  după  aceleaşi  criterii  de  dreptate  să  se 
împartă  în  mod  proporţional  sumele  luate  în  bugetul 
Statului. 

(Aplauze  pe  băncile  opoziţiei). 

Dl  Dincescu  Bolintin :  Concordatul  este  al  D-Voastre 
(Protestări  pe  băncile  ocupate  de  partidul  naţional- 
liberal),  noi  am  moştenit  situaţiunea  aceasta. 

Dl  Aurel  Vlad,  Ministrul  Cultelor  şi  Artelor :: 
(Către  băncile  ocupate  de  partidul  naţional-liberal)  Este 
bugetul  D-Voastre. 

/.  P.  S.  S.  Mitropolitul  Nicolae  Bălan :  Pentru  mine 
aceste  învinuiri  reciproce  sunt  extrem  de  dureroase  şi* 
mi  se  pare  că  împărtăşiţi  în  comun  vina  pentru 
nedreptatea  făcută  bisericii  noastre. 

In  loc  să  se  procedeze  astfel,  ce  se  întâmplă? 

Ni  se  prezintă  spre  ratificare  un  Concordat  cu 
Scaunul  Papal,  prin  care  Statul  român  se  obligă  să 
recunoască  pe  seama  cultului  catolic  10  episcopii,  dintre 
cari  unele,  ca  arhiepiscopia  Bucureştilor  şi  Eparhia  laşilor 
dincoace  de  Carpaţi,  iar  dincolo  de  Carpaţi  episcopia 
latină  din  Oradea-Mare  împreunată  cu  cea  din  Satul- 
Mare,  precum  şi  eparhiile  unite  din  Oradea  Mare  şi 
din  Lugoj  au  fiecare  abia  câteva  zeci  de  mii  de  suflete, 

câtă  vreme  în  biserica  ortodoxă  avem  chiar  protopopiate 
cu  un  număr  mai  mare  de  credincioşi;  pe  lângă  cele  4 
eparhii  de  până  acum  ale  bisericii  unite  din  Ardeal  se 
mai  obligă  Statul  român  să  recunoască  înfiinţarea  epis¬ 
copiei  a  5-a ;  să  menţină,  conform  art.  XI,  pe  seama 
tuturor  eparhiilor  capitolele  cu  numărul  de  azi  al  cano¬ 
nicilor  şi  un  nou  capitlu  de  canonici  pe  seama  eparhiei 
unite  ce  se  va  înfiinţa ;  Statul  român,  se  obligă  conform 
art.  IV,  ca  comunicaţia  directă  a  episcopilor,  clerului  şi 
poporului  cu  Scaunul  Papal,  care  este  un  for  jurisdicţional 
dincolo  de  hotarele  ţării,  să  fie  absolut  liberă,  fără 
nici  un  control  din  partea  Statului  nostru. 

Cum  cele  mai  multe  din  episcopiile  cultului  catolic 
n’au  fost  înfiinţate  pentru  satisfacerea  nevoilor  de  ordin 
sufletesc  ale  credincioşilor  pe  cari  i-ar  fi  avut  ab  antiqao, 
ci  au  fost  înfiinţate  cu  scopuri  proselitiste  mărturisite 
pe  faţă  printre  românii  ortodocşi,  întreaga  organizaţie  a 
cultului  catolic  din  ţara  noastră,  căreia  i  se  creiază  prin 
Concordat  o  situaţie  extrem  de  favorizată  faţă  de  biserica 
ortodoxă,  va  fi,  sub  ordinele  Scaunului  Papal,  o  armată 
îngrădită  cu  toate  libertăţile  pentru  a-şi  continua  opera  de 
proselitism  şi  de  tulburare  a  conştiinţii  poporului  şi  a 
liniştei  Statului  românesc. 

Episcopatul  ortodox  are  deplină  încredere  în  alipirea, 
încercată  în  focul  multor  ispite,  a  poporului  nostru  către 
sfânta  sa  biserică  strămoşească;  dar  are  legitime  îngri¬ 
jorări,  că  se  pierd  în  deşert  energii  preţioase,  cari  ar 
putea  fi  folosite  într'o  operă  constructivă,  în  lupta  de 
apărare  faţă  de  catolicismul  totdeauna  agresiv  faţă  de 
poporul  românesc. 

Voci  pe  banca  înalţilor  Prelaţi:  Aşa  este. 

I.  P.  S.  S.  Mitropolitul  Nicolae  Bălan :  In  conse¬ 
cinţă,  faţă  de  încercările  ce  se  fac  prin  dispoziţiile  Concor¬ 
datului  de  a  se  asigura  pe  seama  cultului  catolic  o  orga- 
nizaţiune  ierarhică  excepţional  de  favorizată,  noi  Episco¬ 
patul  ortodox  ne  simţim  obligaţi  să  pretindem,  ca  Statul 
nostru  să  revină  la  un  tratament  de  egală  protecţiune  a 
tuturor  cultelor,  conform  principiului  enunţat  în  Consti- 
tuţiune. 

Personalitatea  juridică  a  bisericii  catolice 

III.  Un  alt  punct  gravaminos  al  Concordatului  se 
cuprinde  în  art,  IX,  conform  căruia  i  se  cere  Statului 
nostru  să  recunoască  bisericii  catolice  reprezentată  prin 
legitimele  ei  autorităţi  ierarhice,  personalitatea  juridică. 

Acest  art.  din  Concordatul  semnat  anterior  a  preju¬ 
diciat  libertatea  de  acţiune  necesară  la  alcătuirea  legii 
cultelor  în  aşa  fel,  încât  guvernul  de  atunci  îndată  după 
votarea  legii  cultelor  s’a  văzut  nevoit  să  ceară  dela 
Vatican  o  nouă  interpretare  în  sensul  că  «în  ce  priveşte 
personalitatea  lor  juridică,  de  care  e  vorba  în  art.  IX  al 
Concordatului,  biserica  catolică,  în  afară  de  organizaţiunile 
enumerate  în  art.  IX  (parohiile,  protopopiatele,  mănă¬ 
stirile,  capitolele,  starostiile,  abaţiile,  episcopiile,  mitro¬ 
poliile  şi  celelalte  organizaţiuni  canonice  şi  legal  consti¬ 
tuite)  nu  va  putea  beneficia  de  personalitatea  juridică, 
nici  a  poseda  bunuri». 

Ca  să  putem  aprecia  întrucât  interpretarea  dată  de 
Scaunul  Papal  este  ori  nu  este  satisfăcătoare,  tiebue  să 
cunoaştem  doctrina  bisericii  catolice  în  această  chestiune. 
Doctrina  preconizată  în  noul  Codex  jaris  canonici,  pro¬ 
mulgat  în  anul  1917,  în  deosebire  de  tezele  anterioare, 
e  că  «biserica  catolică  este  o  adevărată  societate  per¬ 
fectă  şi  de  drept  divin  are  personalitatea  sa  juridică,  pe 
când  celelalte  persoane  morale  inferioare  în  biserică  o 
au  dela  însăşi  biserica»  conform  canonului  100  şi  can. 
1499  al  numitului  Codice.  «Din  aceste  principii  se 
deduce,  conform  de  altfel  şi  Concordatului,  o  conse¬ 
cinţă  importantă.  Dacă  o  entitate  ierarhică,  de  exemplu 
parohia,  ar  fi  încetat  de  a  exista  complect  de  drept  şi 
de  fapt,  la  cine  ar  trece  bunurile  sale?  Bunurile  vor 
trebui  să  treacă  la  entitatea  ierarhică  superioară,  adecă 
în  exemplul  citat,  diecezei.  De  asemenea,  dacă  ar  dispărea 
şi  dieceza,  bunurile  vor  trebui  să  treacă  Ia  arhiepiscopie 
şi  aşa  mai  departe»  până  Ia  Scaunul  Papal.  In  consecinţă, 
dacă  întreaga  biserică  catolică  din  România  s’ar  întâmpla 
să  dispară,  întreaga  ei  avere,  ori  şi  care  ar  fi  originea 
ei,  ar  trece  în  ultima  analiză  în  proprietatea  Scaunului 
Papal. 

O  voce :  Acesta  nu  este  un  argument;  este  o  ipoteză. 

Dl  Aurel  Vlad,  ministrul  cultelor  şi  artelor :  Numai 
că  aplicarea  Concordatului  cade  în  competenţa  noastră. 
Noi  aplicăm  Concordatul  cu  interpretarea  pe  care  i-o 
dăm  noi  şi  pe  care  a  admis-o  Sfântul  Scaun. 

/.  P.  S.  Sa  Mitropolitul  Nicolae  Bălan:  Trebue  să-l 
aplicaţi  în  condiţiile  în  care  se  ratifică. 

Dl  Aurel  Vlad,  ministrul  cultelor  şi  artelor.  Dar  în 
înţelesul  pe  care*l  dau  eu  şi  nu  în  acela  care  derivă 
din  doctrina  bisericii  catolice. 

/.  P.  S.  Sa  Mitropolitul  Nicolae  Bălan:  Biserica 
catolică  a  ţinut  să  dea  expresiune  acestei  doctrine  asupra 
personalităţii  sale  juridice  în  art.  IX  din  Concordat. 

Desacordul  dintre  Concordat  şi  legea  cultelor 

Acest  articol  al  Concordatului  nu  poate  fi  pus  de 
acord  cu  art.  XI  al  legii  pentru  regimul  general  al  cultelor, 
care  are  următorul  text :  «Organizaţiile  cultelor  istorice, 
creiate  şi  reprezentate  în  conformitate  cu  sistemul  lor  de 
organizare  şi  prevăzute  în  Statute  (comunităţile,  paro¬ 
hiile,  protopopiatele,  mănăstirile,  capitulele,  episcopiile, 
arhiepiscopiile,  mitropoliile,  etc.)  sunt  persoane  juridice». 
Acest  articol  nu  recunoaşte  pe  seama  bisericii  ca  atare, 
personalitatea  juridică. 

Scaunul  Papal,  în  răspunsul  său,  după  ce  arată  în 
introducere  cât  de  importante  sunt  concesiunile  făcute 
guvernului  român,  se  exprimă  astfel  relativ  la  art.  IX 
din  Concordat: 

« Acest  articol  este  foarte  limpede  în  termenii  săi  şi  in 
substanţă.  In  consecinţă,  dacă  guvernul  declară  în  cursul 
discuţiunilor  din  parlament  sau  la  oricare  altă  ocaziune, 
că  îu  virtutea  acestui  articol  biserica  catolică  în  Ro¬ 
mânia,  în  afară  de  organizaţiunile  enumerate  la  art.  IX 
nu  va  putea  exercita  personalitatea  sa  juridică  privitoare 
la  posesiunea  bunurilor,  Sf.  Scaun,  din  partea  sa,  declară 
că  nu  va  ridica  obiecţiuni ». 

Examinând  mai  de  aproape  răspunsul  Vaticanului, 
ne  întrebăm,  dacă  această  concesiune  este  reală,  ori  este 
numai  simulacrul  unei  concesiuni? 

Mai  întâi  Vaticanul  îşi  precizează  cu  grije  punctul 
său  de  vedere  în  cât  priveşte  doctrina  referitoare  la 
personalitatea  juridică  a  bisericei,  considerând-o  în  felul 
cum  se  găseşte  exprimată  în  art.  IX,  limpede  atât  în 
substanfa  cât  şi  în  forma  ei.  Prin  urmare  nici  o  conce¬ 
siune  de  principii. 

Este  adevărat  că  Vaticanul  acordă  guvernului  român 
dreptul  să  facă  declaraţiuni  în  sensul  dorinţelor  româ¬ 
neşti.  Dar  care  este  valoarea  practică  a  acestor  decla¬ 
raţiuni,  cât  timp  Vaticanul  rămâne  imuabil  pe  poziţiunile 
sale  doctrinale?  Se  pierde  chiar  din  vedere  faptul  că 
art.  IX  din  Concordat  are  două  laturi  de  o  egală  impor¬ 
tanţă.  In  partea  întâi  se  vorbeşte  de  personalitatea  juri¬ 
dică  a  bisericii  şi  a  organizaţiunilor  ei  ierarhice.  Conce¬ 
siunea  pe  care  s’ar  părea  că  ne- o  face  Vaticanul  în  acest 
punct,  o  slăbeşte  mult  partea  a  doua  a  articolului,  unde 
se  afirmă  că  «deplina  proprietate  a  bunurilor  lor,  de 
orice  natură  ar  fi  ele,  este  garantată  de  către  Stat, 
conform  Constituţiei  regatului,  bisericii  catolice ,  repre¬ 
zentată  prin  legitimele  ei  autorităţi  ierarhice».  Ori, 
asupra  acestui  punct  de  o  importanţă  covârşitoare 
răspunsul  Vaticanului  nu  cuprinde  nimic.  Şi  atunci  ne 
întrebăm,  care  este  rezultatul  real  al  concesiunilor? 

Atragem  toată  atenţiunea  onor.  guvern  asupra 
acestei  chestiuni. 


Un  stat  care- şi  nesocoteşte 
propriile  sale  drepturi 

IV.  Articolul  XIII  al  Concordatului  prevede  consti¬ 
tuirea  unui  Patrimoniu  sacru  interdiecezan  pe  seama 
cultului  catolic. 

Statul  unguresc,  având  a-şi  mulţumi  origina  sa  mai 
mult  influenţei  politice  a  Scaunului  papal  în  evul  mediu 
decât  geniului  politic  al  poporului  maghiar,  drept  recu¬ 
noştinţă  a  înzestrat  biserica  catolică  de  pe  teritoriul  său 
cu  imense  averi,  dintre  care  numai  cele  rămase  în  inte¬ 
riorul  graniţelor  Statului  român  se  urcă  la  câteva  sute 
de  mii  de  jugăre. 

Biserica  catolică  era  numai  uzufructuara  acelor  averi, 
rezervându-şi  Statul  maghiar  pentru  sine  dreptul  de 
proprietate.  In  situaţia  politică  de  astăzi  dreptul  de 
proprietate  asupra  acelor  averi  a  trecut,  prin  succesiune, 
dela  Statul  unguresc  la  statul  nostru  românesc.  Statul 
român,  de  sigur  din  lipsa  unui  studiu  temeinic  a  chesti- 
unei,  prin  reforma  agrară  a  considerat  acele  averi  ca 
proprietăţi  ale  bisericii  catolice  şi  expropriindu-le  în  mare 
parte,  a  plătit  confesiunii  catolice  preţ  de  expropriere  ca 
oricărui  alt  proprietar.  Prin  urmare  Statul  şi-a  expro¬ 
priat  bunul  său,  care-i  aparţinea  cu  drept  de  proprie¬ 
tate,  şi  a  plătit  pentru  acest  bun  al  său  preţ  de  expro¬ 
priere  confesiunii  catolice  care  era  numai  uzufructuara 
acelor  întinderi  de  pământ. 

Dl  Al.  Lapedata:  Vă  rog  să  precizaţi,  care  reformă 
agrară?  De  cine  a  fost  votată  reforma  agrară? 

I.  P.  S.  Sa  Nicolae  Bălan,  Mitropolitul  Ardealului : 
D-V.  ştiţi  foarte  bine.  * 

Dl  Al.  Lapedatu:  Eu  ştiu,  dar  să  ştie  şi  Senatul. 

I.  P.  S.  S.  Nicolae  Bălan,  Mitropolitul  Ardealului : 
Reforma  agrară  s’a  votat  întâi.  în  Marele  Sfat  şi  pe 
urmă  în  parlamentul  român.  Fac  aceeaşi  constatare 
dureroasă  din  punctul  de  vedere  al  bisericii  ortodoxe, 
că  şi  în  chestiunea  aceasta  au  cooperat  mai  mulţi  şi  cu 
cât  mai  mulţi  cooperează  la  un  lucru,  cu  atât  vina  mi 
se  pare  mai  mare. 

Dl  /.  Dincescu  Bolintin :  Au  cooperat  D-lor,  nu  noi. 

Dl  Ştefan  loan:  S’a  pronunţat  dl  Dincescu,  notaţi. 

Dl  l.  Clinciu:  Dar  atunci  a  protestat  clerul  ortodox, 
când  s’a  făcut  exproprierea? 

I.  P.  S.  S.  Nicolae  Bălan,  Mitropolitul  Ardealului: 
Când  s’a  votat  legea  cultelor,  am  protestat. 

Dl  Aurel  Vlad,  Ministrul  Cultelor  şi  Artelor: 
Cam  tardiv. 

/.  P.  S.  5.  Nicolae  Bălan,  Mitropolitul  Ardealului : 
Din  această  rentă  de  expropriere  se  intenţionează  prin 
art.  XIII  al  Concordatului  să  se  alcătuiască  patrimoniul 
sacru  pus  la  dispoziţia  cultului  catolic.  In  definitiv  acest 
patrimoniu  sacru  nu  este  altceva  decât  un  dar  care  se 

urcă  la  suma  de  sute  de  milioane,  poate  chiar  miliarde, 
pe  care  Statul  nostru  îl  face  cultului  catolic. 

Dl  C.  Rădulescu-Motru :  I.  P.  Sfinţite,  spuneţi  Vă 
rugăm  cifre  precise,  nu  miliarde  (exclamaţiuni). 

I.  P.  S.  Sa  Mitropolitul  Ardealului:  La  sute  de  mii 
de  jugăre,  cum  pot  eu  să  precisez  cifre? 

P.  5.  5.  Episcopul  Roman  Ciorogarlu :  Bunăoară, 
episcopia  din  Oradea  capătă  în  expropriere  cam  300 
milioane. 

/.  P.  S.  Sa  Mitropolitul  Nlcolae  Bălan  al  Ardealului: 
Episcopia  romano-catolică  din  Oradea-mare,  cu  mai 
puţin  de  50  mii  de  credincioşi  avea  pe  seama  episco¬ 
pului  200  de  mii  de  jugăre.  Membrii  capitlului,  canonicii, 
aveau  alte  70  de  mii,  fiecare  între  7,  8  şi  10  mii  de 
jugăre. 

Dl  Aurel  Vlad,  ministrul  cultelor  şi  artelor:  Cea 
mai  mare  pafte  a  rămas  în  Ungaria,  au  rămas  şi  aci, 
nu  zic  că  nu. 

Dl  Constantin  Garoflid:  A  fost  plata  unei  contra 
valori  şi  ceeace  au  primit  exproprierea  are  aceiaşi  formă 
juridică  pe  care  o  are  şi  la  noi. 

/.  P.  S.  S.  Nicolae  Bălan,  mitropolitul  Ardealului: 
Domnule  senator,  eu  trebue  să  cetesc  o  declaraţie,  Vă 
rog  să  mă  lăsaţi... 

Dl  C.  Garoflid:  Şi  eu  sunt  autorul  legii  agrare. 

/.  P.  S.  Sa  Mitropolitul  Nicolae  Bălan  al  Ardealului : 
Episcopul  unit  din  Oradea  avea  139  mii  de  jugăre. 
Evaluaţi,  domnule  senator,  cât  pot  face  aceste  două  cifre. 

Să  se  facă  dreptate  pentru  toate  cultele  I 

Noi  episcopatul  ortodox  n’avem  nimic  împotrivă 
ca  Statul  nostru  să  ajutoreze  materialmente  cultele  din 
cuprinsul  hotarelor  sale.  Dar  ne  credem  în  dreptul  nostru 
să  cerem,  ca  această  ajutorare  s’o  facă  Statul  pentru 
toate  cultele  deopotrivă. 

Când  în  anul  1925  s’a  votat  legea  pentru  organi¬ 
zarea  pe  bază  de  autonomie  a  bisericii  ortodoxe  şi  în 
art.  23  al  Statutului  organic  al  ei  s’a  prevăzut  înfiinţarea 

unui  fond  general  bisericesc,  cu  aceeaş  menire  ca  a  patri¬ 
moniului  sacru  pentru  cultul  catolic,  statul  nostru  român 
n’a  contribuit  nici  atunci,  nici  de  atunci  încoace  cu  nici 
un  ban  la.  crearea  şi  sporirea  acelui  fond,  deşi  importan¬ 
tele  averi  ale  mănăstirilor  şi  eparhiilor  din  vechiul  regat 
au  fost  simplamente  confiscate  fără  nici  0  despăgubire. 

Nu  constitue  acest  inegal  tratament  o  gravă  violare 
a  principiului  egalei  protecţiuni  pe  care  statul  s’a  obligat 
în  însăşi  Constituţiunea  sa  să-l  aplice  faţă  de  toate 
cultele?  In  Ioc  să  se  revină  la  calea  dreptăţii,  ni  se  cere 
pecetluirea  nedreptăţii  prin  ratificarea  Concordatului 
prezentat. 

Acelaş  refren:  Statul  îşi  neso¬ 
coteşte  propriile  sale  drepturi 

V.  Acelaş  tratament  de  favorizare  a  cultului  catolic 
îl  găsim  şi  în  dispoziţiunile  art.  XV  al  Concordatului, 
prin  cari,  —  conform  de  altfel  noului  Codex  juris  cano¬ 
nici  —  drepturile  şi  îndatoririle  de  patronat  se  desfiin¬ 
ţează,  dar  toate  clădirile  sfinte,  casele  parohiale  cu 
dependinţele  lor  şi  celealalte  bunuri  asupra  cărora 
dreptul  de  proprietate  este  al  patronulm,  sunt  cedate 
în  posesiunea  perpetuă  a  bisericii  catolice. 

Bisericile  patronate  de  către  statul  maghiar  şi  de 
către  instituţiile  sale  erau  tot  atâtea  infiltraţiuni  cu  scop 
de  catolicizare  şi  de  maghiarizare  printre  populaţiunea 
compactă  de  români  ortodocşi. 

Voci  pe  banca  înalţilor  Prelaţi :  Aşa  este! 

/.  P.  5.  5.  Mitropolitul  Nicolae  Bălan-.  Cedând 
statul  român  averile  patronale  în  folosinţa  perpetuă  a 
cultului  catolic,  înseamnă  nu  numai  că  îi  cedează  acestui 
cult  averi  care  se  urcă  la  multe  milioane,  câtă  vreme  în 
multe  sate  ortodoxe,  cari  în  loc  să  fie  patronate  au  fost 
persecutate  sub  vechiul  regim,  stau  să  cadă  bisericile 
pe  credincioşi,  —  dar  mai  înseamnă  că  Statul  român 
renunţă  de  bună  voie  la  drepturile  ce  le  avea  ca  patron 
şi  continuă  să  protejeze  din  partea  sa  scopurile  de 
maghiarizare  şi  catolicizare  urmărite  de  statul  unguresc 
prin  infiltraţiunea  bisericilor  patronate  în  mijlocul  popo- 

rului  nostru.  N’ar  fi  fost  indicat,  ca  măcar  din  acest 
punct  de  vedere,  statul  să-şi  fi  făcut  rezervele  sale  cu 
privire  la  bunurile  patronale? 

încă  un  privilegiu  pe  seama  catolicismului 

VI,  Articolul  XVI  al  Concordatului  se  referă  la 
Seminarele  pentru  formarea  clerului  tânăr ,  de  cari  va 
avea  câte  unul  fiecare  dieceză,  stând  sub  dependenţa 
exclusivă  a  episcopului,  rezervându-se  pe  seama  statului 
un  amestec  referitor  exclusiv  la  extensiunea  în  care  să 
se  predea  studiul  iimbei  şi  al  istoriei  naţionale  «în  aşa 
chip,  ca  să  fie  compatibil  cu  caracterul  religios  al  acestor 
institute». 

In  acelaş  timp  în  Statutul  pentru  organizarea  bise¬ 
ricii  ortodoxe  române  art.  34,  Ja  insistenţa  guvernului 
de  atunci  s’ a  luat  dispoziţiunea  ca  organizarea  şcolilor 
pentru  formarea  clerului  şi  chiar  a  şcolilor  pentru  for¬ 
marea  cântăreţilor  bisericeşti  să  se  facă  prin  lege  cu 
cooperarea  ministerului  Cultelor  şi  a  ministerului  Instruc¬ 
ţiunii.  Chiar  acum  s’a  elaborat  un  proect  de  lege  refe¬ 
ritor  la  organizarea  învăţământului  teologic,  de  către  o 
comisiune  care  a  lucrat  ia  ministerul  Cultelor,  ca  să  fie 
prezentat  parlamentului.  Prin  urmare  pe  când  bisericii 
ortodoxe  nu  i  se  recunoaşte  un  drept  indiscutabil,  inerent 
fiinţii  sale,  de  a-şi  organiza  ea  însăşi  şcolile  pentru  for¬ 
marea  clerului,  pe  atunci  cultului  minoritar  catolic  i  se 
asigură  prin  Concordat  cea  mai  deplină  autonomie  în 
privinţa  aceasta. 

întrebăm:  este  acesta  un  tratament  de  egală  liber¬ 
tate  şi  protecţiune  a  cultelor  în  ţara  noastră? 

Statul  în  slujba  maghiarizării 

VII.  Un  caracter  grav  de  tot  are  dispoziţiunea 
cuprinsă  în  art.  XIX  §  3  a  Concordatului,  care  prevede 
că:  «Toate  şcolile  Ordinelor  şi  ale  Congregaţiilor  reli¬ 
gioase  sunt  puse  sub  dependinţa  episcopului  local;  în 
consecinţă  şi  ele  se  vor  bucura  de  dreptul  de  a-şi  fixa 
limba  de  predare». 

Caracterul  «catolic»  de  ocazie  al  acestor  şcoli  n’a 
fost  propriu  zis  confesional ,  ci  regesc,  sau  regnicolar  şi 
nu  s’a  interpretat  nici  când  în  înţelesulde  proprietate 
a  bisericii  catolice.  Şcolile  acestea  au  fost  totdeauna  la 
discreţia  Statului  atât  în  ce  priveşte  scopul  pe  care-1 
urmăreau,  cât  şi  mijloacele  de  cari  se  serveau,  promovând 
nu  nevoile  sufleteşti  ale  cultului  catolic,  ci  răspândirea 
catolicismului  printre  cei  de  alte  credinţe,  precum  şi 
maghiarizarea  atât  a  catolicilor  nemaghiari,  cât  şi  a  celor 
de  alte  credinţe.  De  aceea  ungurii,  ca  naţiune,  nu  au 
nici  un  drept  asupra  acelor  şcoli. 

In  baza  legii  asupra  învăţământului  particular,  pro¬ 
mulgată  prin  înaltul  decret  regal  Nr.  3793  din  19  Decem¬ 
vrie  1925,  art.  37:  «Şcolile  particulare  conduse  de  ordine 
călugăreşti  şi  congregaţii  vor  avea  ca  limbă  de  predare, 
limba  română ». 

Prin  urmare  în  toate  şcolile  de  această  categorie 
limba  de  predare  a  învăţământului,  ori  şi  care  ar  fi 
fost  mai  înainte,  trebue  să  fie  înlocuită  conform  legii  cu 
limba  română. 

Dar  din  nenorocire  aceste  şcoli  nu  au  ţinut  să 
^e  conformeze,  decât  într’o  măsură  slabă,  dispoziţiunilor 
clare  ale  legii. 

In  tot  cuprinsul  ţării  există  45  de  şcoli  călugăreşti 
de  grad  secundar  şi  un  număr  considerabil  de  şcoli 
primare.  In  Ardeal  sunt  36  şcoli  secundare,  în  Bucovina 
una,  în  vechiul  regat  8.  Dintre  acestea  una  singură  a 
Introdus  în  învăţământ  limba  română:  şcoala  civilă  de 
fete  din  Sighetul  Marmaţiei.  Alte  3  şcoli  începuseră  să 
introducă  treptat  limba  română,  ajungând  până  la  clasa 
a  5-a:  liceul  piarist  şi  liceul  de  fete  «Notre  Dame»  din 
Timişoara,  precum  şi  liceul  de  fete  din  Satu-Mare,  dar 
numai  în  schimbul  avantajului  material  oferit  de  Mini¬ 
sterul  Instrucţiei. 

Prin  urmare,  în  regimul  şcolilor  călugăreşti  legea 
învăţământului  particular  cu  art.  37  a  rămas  aproape 
în  întregime  literă  moartă,  putând  acele  şcoli  să-şi 
continue  opera  lor  sub  oblăduirea  îngăduitoare  a  autori¬ 
tăţilor  româneşti. 

îndată  după  semnarea  Concordatului,  printr’un  decret 
pe  care  Nunciatura  din  Bucureşti  l-a  adus  la  cunoştinţa 
Ministerului  Afacerilor  Străine,  au  trecut  încă  la  data  de 
28  Iunie  1927  toate  şcoalele  conduse  de  ordinele  călu¬ 
găreşti  sub  dependenţa  şi  autoritatea  directă  a  episcopilor, 
cu  dreptul  de  a  le  fixa  aceştia  limba  de  predare  a  învăţă¬ 
mântului. 

Dispoziţia  aceasta  fiind  acceptată  şi  în  art.  XIX  din 
Concordat,  în  contrazicere  evidentă  cu  legea  învăţă¬ 
mântului  particular,  va  avea  drept  consecinţă,  că  poate 
nici  una  dintre  şcoalele  călugăreşti  nu  va  fi  subtrasă  sco¬ 
purilor  pe  cari  le-au  servit  până  în  prezent.  Dacă  s’ar 
ratifica  Concordatul,  am  avea  45  de  şcoale  secundare, 
în  tot  cuprinsul  ţării,  puse  în  serviciul  unor  interese 
contrare  marelui  interes  cultural  al  Statului  nostru. 

Interpretarea  dată  de  Scaunul  papal  la  cererea  guver¬ 
nului  nostru,  este  insuficientă  şi  ineficace,  fiindcă  nu  s’a 
cerut  ceeace  era  cuprins  în  legea  asupra  învăţământului 
particular,  ca  în  toate  şcoalele  călugăreşti  limba  de  pre¬ 
dare  să  fie  cea  română,  ci  s’a  cerut  acest  lucru  numai 
pentru  acele  şcoale  cari  «în  momentul  de  faţă»  au  limba 
română  drept  limbă  de  predare,  iar  de  acestea  era  una 
singură:  şcoala  civilă  de  fete  din  Sighetul  Marmaţiei. 

0  pagină  neagră  în  istoria  diplomaţiei  româneşti 

Consecinţele  fatale  ale  acestei  greşeli  nu  se  pot 
aprecia  astăzi  în  justa  lor  importanţă,  dar  putem  înscrie 
o  pagină  dureroasă  pentru  cultura  naţională  în  istoria 
diplomaţiei  româneşti. 

Concordatul  ratifică  desbinarea  neamului 

VIII.  In  fine,  noi  episcopatul  ortodox  român  nu  ne 
putem  suprima  durerea  sufletească,  văzând  că  statul  român 
a  luat  act  şi  oarecum  confirmă  prin  Concordat,  dacă 
s’ar  ratifica,  volnicia  săvârşită  de  Scaunul  papal  cu  con¬ 
cursul  monarhiei  austro-ungare  la  anul  1700  prin  ruperea 
unei  părţi  a  credincioşilor  mitropoliei  ortodoxe  române 
din  Ardeal  dela  sânul  bisericii  lor  strămoşeşti  şi  prin 
trecerea  lor  forţată  la  aşa  zisa  unire  cu  Roma. 

Dar  reintegrarea  vechei  noastre  unităţi  sufleteşti  la 
sânul  bisericii  noastre  ortodoxe,  cum  a  fost  înainte  de 
anul  1700,  precum  a  putut  forma,  la  propunerea  marelui 
român  Simeon  Bărnuţiu,  punctul  al  doilea  din  programul 
partidului  naţional  votat  pe  câmpia  libertăţii  în  anul  1848 
şi  precum  Dl  Alexandru  Vaida  Voevod ,  actualul  Ministru 
de  Interne,  în  faţa  primejdiei  de  a  fi  înglobată  biserica 
unită  în  autonomia  bisericii  catolice  din  Ungaria,  a 
putut  striga  în  auzul  lumii  româneşti  cuvintele:  «Să 
strigăm  în  lumea  largă,  că,  îndată  ce  contopirea  noastră 
în  autonomia  bisericii  Catolice  ar  fi  un  fapt  săvârşit, 
toţi  uniţii  vom  trece  fără  preget  în  sânul  bisericii  ortodoxe 
române.  Şi  spre  a  putea  realiza  aceasta,  să  lucrăm 
neobosiţi  din  toate  puterile  ca  faptă  să  poată  deveni 
vorba,  îndată  ce  ei  ar  cuteza  să-şi  realizeze  planul  lor 
autocratic.  Urmărind  interese  mai  mult  particulare  decât 
obşteşti  s’au  rupt  antecesorii  noştri  din  sânul' bisericii 
surori,  română  din  fire,  română  din  sânge,  română  din 
limbă,  care  ca  un  liman  mântuitor  ne  primeşte  în 
momentul  supremului  pericol  naţional  în  sânui  său>,  — 
tot  astfel  va  trebui  să  rămână  acea  reintegrare  a  vechii 
noastre  unităţi  sufleteşti,  până  la  deplina  ei  realizare,  una 
din  aspiraţiunile  mari  ale  neamului  românesc  din  ţara  sa 
acum  întregită  între  graniţele  sale  naturale. 

0  datorie:  lupta 

Aspiraţiunile  unui  popor  sunt  mai  tari  decât  legile 
sub  cari  este  nevoit  să  trăiască  într’un  timp.  Şi  noi 
păstorii  duhovniceşti  ai  poporului  românesc  nu  vom 
înceta  a-i  sta  într’ajutor  în  toată  bună  vremea  la  înfăp¬ 
tuirea  idealurilor  sale  naţionale  şi  vom  lupta  din  toate 
puterile  şi  prin  toate  mijloacele  legale  ca  şi  acest  Con¬ 
cordat,  dacă  ar  fi  ratificat,  între  condiţii  atât  de  oneroase 
pentru  statul  şi  poporul  românesc,  să  fie  înlăturat. 

Nu  rostim  aceste  cuvinte  din  ur*  faţă  de  cultul 
catolic,  căci  biserica  noastră  n’a  urât  pe  nimeni,  ci  a 
fost  blândă  şi  tolerantă,  ca  însuşi  divinul  ei  Întemeietor, 
şi  în  acest  duh  profund  creştinesc  şi-a  crescut  şi  cre¬ 
dincioşii. 

Dar  am  ţinut  să  arătăm  nedreptăţile  ce  i  se  fac  şi 
să  i  afirmăm,  între  orice  împrejurări,  drepturile  sale 
imprescriptibile. 

Drept  aceea,  bazaţi  pe  considerentele  aici  amintite, 
noi  episcopatul  ortodox  român,  socotind  încheierea 
Concordatului  cu  Vaticanul: 

din  punctul  de  vedere  al  dispoziţiunilor  constituţiei 
ţării  ca  anticonstituţional ; 

din  punctul  de  vedere  al  pincipiului  libertăţii  şi  al 
protecţiunii  deopotrivă  a  tuturor  cultelor  ca  excepţional 
de  privilegiator  exclusiv  pentru  cultul  catolic  şi  cu  totul 
nedrept  faţă  de  biserica  ortodoxă ; 

din  punctul  de  vedere  al  liniştei  ţării  ca  tulburător 
al  păcii  confesionale; 

din  punctul  de  vedere  al  intereselor  culturale  ale 
statului  şi  poporului  românesc  ca  antipatriotic: 

DECLARĂM: 

că  declinând  dela  noi  orce  răspundere  pentru  înche¬ 
ierea  unui  asemenea  Concordat,  ne  abţinem  dela  desba- 
terea  lui  şi  refuzăm  să  votăm  proiectul  de  lege  cu  care 
a  fost  prezentat  spre  ratificare. 

Aceasta  e  mărturisirea  conştiinţii  noastre  înaintea 
lui  Dumnezeu  şi  a  ţării.  (Aplauze). 

(Urmează  semnăturile  tuturor  membrilor  episcopa¬ 
tului  ortodox  român) 


Spre  o  Pastorală  a  noastră. 

Parcă  văd  faţa  multora  dintre  cetitorii  acestor 
rânduri.  Nedumerire!  Dupăce  am  cerut  o  catehetică 
ortodoxă  şi  o  metodă  de  predare  „după  şcoala  activă" 
a  vechii  biserici  răsăritene  —  şcoalele  catehetice  — 
însă  conformă  cu  spiritul  neamului  nostru,  dupăce 
am  stăruit  pentru  popor  să  nu  se  imiteze  servil 
organizaţii  religioase  din  alte  părţi,  fiindcă  nepotri- 
vindu-se  cu  firea  Românului  sunt  osândite  să  rămână 

forme  goale,  ci  să  se  învie  şi  adapteze  nevoilor  de 
azi  felul  nostru  tradiţional  de  organizare,  care  s’a 
păstrat  încă  destul  de  bine  în  popor,  —  acum  vin 
să  cer  şi  o  Pastorală  a  noastră,  una  ortodoxă,  româ¬ 
nească  !  Cred  însă  că  nedumerirea  va  dispărea  după 
câteva  lămuriri  pe  care  le  voi  face. 

Deci  o  Pastorală  ortodoxă  română. 

Mai  întâi  nu  avem  o  Pastorală,  care  să  fie 
practică.  Am  auzit  preoţi  plângându-se,  că  în  această 
privinţă  simt  lipsa  unui  îndreptar  sigur.  Multe  adu¬ 
nări  preoţeşti  din  Ardeal  şi-au  exprimat  dorinţa  de 
a  găsi  calea  unei  unificări  în  procedarea  cu  păsto¬ 
riţii.  Scrierile  pastorale,  pe  cari  le  avem,  sunt  sau 
unilaterale,  privind  numai  o  anumită  parte  a  dato¬ 
riilor  de  preot,  sau  prea  teoretice,  deci  generale, 
prea  pe  deasupra  chestiunilor  ce-ţi  scoate  în  cale 
viaţa,  sau  simple  îndemnuri  la  entuziasm  pastoral. 

Sunt,  ce  e  drept,  preoţi  născuţi,  preoţi  cari  lumi¬ 
naţi  de  puterea  Duhului  sfânt  se  ştiu  afla  în  orice 
împrejurare,  ştiu  găsi  mijloacele  cele  mai  potrivite 
pentru  a  face  accesibil  sufletului  păstoriţilor  lor 
lucrul  lui  Dumnezeu;  sunt  şi  între  preoţi  persona¬ 
lităţi.  Dar  nu  sunt  toţi.  Poate  că  şi  conflictele  cari 
au  izbucnit  în  vremea  din  urmă  în  unele  părţi  între 
preot  şi  enoriaşi,  dovedesc,  că  nu  toţi  au  ceeace 
se  numeşte  tact  pastoral*  adecă  simţul  şi  puterea 
de  a  te  face  tuturor  toate  numai  şi  numai  să-i 
poţi  duce  la  Hristos.  Cât  folos  nu  ar  aduce  o  bună 
pastorală  şi  acestora  din  urmă.  Căci  nu  toţi  preoţii, 
cari  au  nemulţumiri  cu  poporul,  sunt  slabi  sau  rău- 
intenţionaţi ;  ci  nu  ştiu  cum  să  procedeze.  Şi  atunci, 
unde  să  alerge  după  sprijin,  după  sfat?  O  pastorală, 
care  deşteaptă  numai  entuziasm,  deci  care  face 
retorism,  sau  una  care-ţi  lămureşte  numai  legile  în 
legătură  cu  oficiul  unui  preot,  sau  una  care-ţi  împăr¬ 
tăşeşte  cum  păstoresc  Americanii,  sau  Germanii, 
Francezii  sau  Ruşii? 

Iată  dar,  că  până  azi,  deşi  numărăm  câteva 
tratate  pastorale,  n’avemîncă  o  pastorală  —  să-i  zic: 
de  razim  pentru  preotul-păstor. 

Vor  zice  unii:  „Eşti  nedrept;  avem  atâţia  spe¬ 
cialişti,  atâţia  profesori  cari  ne  fac  cinste".  Aşa  este. 
Să-i  onorăm,  să-i  preţuim.  Eu  le  dau  toată  cinstea. 
Fac  muncă  onorabilă.  Pastorala  vrea  să  asigure 
însă,  o  bună  rodire  practică.  Nu  poate  pleca  numai 
dela  carte.  Dela  ea  mai  puţin.  Trebue  să  plece,  cred, 
dela  experienţă,  şi  numai  apoi  poate  veni  adevă¬ 
rata  teorie,  adevăratele  regule  pentru  toţi  păstorii. 
E  lipsă  deci  mai  întâi  de  rezultatele  experienţelor, 
şi  profesorii,  în  posesiunea  acestor  rezultate,  vor 
întocmi  apoi,  cred,  Pastorala,  pe  care  o  aşteptăm. 

Dar  eu  vorbiam  de  o  Pastorală  ortodoxă  româ¬ 
nească.  Sigur  nu  mam  gândit  o  clipă  măcar  la  limba 
în  care  să  fie  scrisă.  Mam  cugetat  la  altceva. 

O  Pastorală  ortodoxă  ar  fi  uşor  să  avem.  O 
compilaţie  sau  traducere  din  greceşte  sau  ruseşte 
sau  din  literatura  veche  bisericească.  Aceasta  n  ar 
aduce  mare  serviciu,  fiindcă  n  ar  vorbi  decât  de 
principii  generale.  Altcum  nu  sar  potrivi.  Sau  ar 
ţinea  seamă  de  specificul  poporului  pentru  care  s’a 
scris.  Şi  nouă  nu  ne-ar  putea  aduce  mare  folos. 
Căci  alta  e  psihologia  Grecului,  alta  a  popoarelor 
slave,  alta  a  popoarelor  orientale,  alta  a  noastră. 
Dogmatica  şi  Morala  ortodoxă,  esenţă  a  Sf.  Scripturi, 
constituesc  religia  noastră  obiectivă,  către  care  ne 
simţim  cu  tot  sufletului  -nostru.  Devine  o  valoare 
pentru  noi,  când  o  coborâm  în  suflet,  când  devine 
subiectivă.  Şi  această  împropriere  a  ortodoxiei  se 
face  cu  metode  corăspunzătoare  firii  fiecărui  popor, 
ba  chiar  a  fiecărui  individ.  O  excursie  prin  istoria 
veche  a  bisericii  creştine  ne-ar  putea  lămuri.  Oricine 
se  poate  convinge  uşor;  de  aceea  no  mai  facem 
noi,  ci  o  luăm  din  altă  parte. 

Pastorala,  Omiletica  şi  Catihetica  sunt  ceeace 
în  domeniul  laic  numim  Pedagogie,  Didactică  şi 
Metodică,  deci  pedagogia  religioasă.  Pedagogia  laică 
se  razimă  pe  psihologie.  Şi  pedagogia  de  ieri,  care 
crezuse  că  trebue  să  fie  una  pentru  toată  lumea, 
azi  se  frământă  să-şi  croiască  alt  drum.  înţelege  că 
şablonul  nu  se  potriveşte  ori  unde  şi  oricând.  Fră¬ 
mântările  de  azi  par  a  duce  tocmai  la  concluzia  că 

fiecare  popor  necesită  o  pedagogie  proprie,  intrând 
în  joc  mulţi  alţi  factori,  de  cari  pedagogia  de  ieri 
jnu  ţinea  seamă.  Pedagogia  religioasă  se  razimă  tot 
pe  psihologie  şi  trebue  să  ţie  seamă  de  ea.  Păstorul 
acţionează  asupra  oamenilor  formaţi  şi  de  diferite 
vârste ;  influinţarea  se  face  mai  anevoios  şi  cu  multă 
precauţiune  ţinând  seamă  de  firea  individuală  şi  naţio¬ 
nală.  Noi  în  Ardeal  vedem  limpede,  că  un  pastor 
săsesc  n’ar  putea  conduce  o  parohie  românească  şi 
e  greu  de  răspuns,  dacă  un  preot  românesc  ar  putea 
păstori  o  parohie  săsească,  presupunând  că  ambii 
ştiu  la  perfecţie  limba  poporului  respectiv.  Şi  aceste 
popoare  locuiesc  împreună  între  aceleaş  împrejurări, 
în  aceeaş  comună  chiar.  Au  altă  fire.  Fiecare  trebue 
să  întrebuinţeze  altă  metodă.1  Cu  atât  mai  mari  sunt 
deosebirile  între  popoare  depărtate,  chiar  ortodoxe 
fiind.  Rusul  e  mistic,  Grecul  mai  mult  intelectualist. 
Românul  mijlocia  între  ei.  Câte  censecvenţe  psiho¬ 
logice  de  aici,  de  cari  trebue  să  ţie  seamă  un  bun 
păstor ! 

E  de  sine  înţeles  deci,  că  noi,  preoţii  români, 
avem  lipsă  de  o  Pastorală  ortodoxă,  care  să  ţie 
seamă  de  specificul  sufletesc  al  neamului  nostru.  De 
aceea  cred  necesară  o  Pastorală  ortodoxă  pentru 
Români. 

Dar  cum  să  o  dobândim?  Vorbiam  de  obser¬ 
vare,  de  încercare,  de  experienţa  multora.  Ea  nu 
poate  fi  opera  unui  profesor  care  n  a  păstorit  efectiv, 
sau  a  păstorit  numai  ocazional,  oricât  de  bun'  pro¬ 
fesor  ar  fi.  Şi  nu  poate  fi  nici  a  unui  preot,  care 
oricât  de  distins  ar  fi  pe  terenul  de  care  vorbim, 
nu  va  putea  pretinde,  că  ceeace  a  săvârşit  e  slovă 
de  evanghelie  pentru  toţi  colegii  actuali  şi  viitori. 

Sunt  pentru  o  Pastorală,  care  să  cuprindă  Pasto¬ 
rala  propriu  zisă,  Omiletica  şi  Catihetica,  practice, 
adecă  cu  îndrumări  amănunţite  şi  cu  exemple  multe 
şi  pe  care  Preasfinţiile  Lor  deodată  cu  Testa- 

1  Aceeaş  deosebire  se  poate  observa  între  ai  noştri  şi  Sârbi  în 
Banat.  Şi  invers.  Metodele  pastorale  romano-catolice  nu  produc  efectele 
dorite  la  Românii  uniţi  cu  Roma. 

meritul  Nou,  provăzute  cu  un  sigil  special  şi  sem¬ 
nătură,  să  o  pună  în  mâna  fiecărui  nou  hirotonit  ca 
o  amintire  sfântă  şi  ca  un  obligament  de  a  păstori 
cum  spun  cele  două  cărţi. 

S’ar  putea  întocmi  după  un  răstimp  oarecare. 
Sigur,  de  un  om.  Dar  numai  dupăce  ar  fi  în  pose¬ 
siunea  unui  bogat  material  păstrat  de  trecutul  nostru 
şi  de  cel  stors  din  experienţa  diferiţilor  preoţi. 

Documentele,  istorioarele,  cronicele  sigur  pă¬ 
strează  câte  ceva  şi  din  felul  cum  se  păstoria,  se 
predica  şi  se  propunea  religia  la  noi  în  diferite 
vremi.  Tot  acest  material  ar  trebui  adunat.  Avem 
apoi  diferitele  tratate  de  pastorală,  izvorâte  din  nece¬ 
sităţile  vremii  pentru  care  sau  scris.  Ne  îmbie  şi 
ele  ajutor  preţios. 

Ceeace  ar  constitui  izvorul  principal,  ar  fi  însă 
amintirile  vieţii  de  preot  ale  celor  bătrâni  ca  şi  ale 
celor  tineri.  Ce  concluzii  pastorale  nu  sar  putea 
scoate  din  ele!  Bineînţeles,  dacă  preotul  e  perfect 
sincer,  dacă  nu  umblă  să  paradeze,  dacă  nu  se  fe¬ 
reşte  să  însemne  şi  greşelile,  de  cari  nu  poate  fi 
scutit  nici  cel  mai  bun.  Să  ne  descrie  pe  scurt  cine 
e  el,  preotul,  din  ce  familie,  ce  studii  are,  cari  pro¬ 
fesori  l-au  influinţat  mai  mult;  să  ne  descrie  parohia, 
să  ne  dea  câteva  date  istorice  despre  ea;  să  ne 
arate  firea  parohienilor  săi  şi  apoi  să  înceapă  a  ne 
înşira  pe  larg  tot  ce  a  făcut,  tot  ce  a  văzut,  tot  ce 
a  păţit  în  cursul  anilor  de  preot  în  parohie  şi  în 
legătură  cu  slujba  lui  de  păstor ;  precum  şi  cât  a  pre¬ 
dicat;  ce  păreri  aveau  oamenii  despre  predică,  a 
propus  ori  nu  în  şcoală,  cum  a  procedat;  ce  rezultate 
şi  ce  decepţii  a  avut;  să  caute  a  preciza  cauzele 
lor;  cum  a  dus-o  cu  intelectualii,  cu  autorităţile,  cu 
confesiunile,  în  lupta  politică ;  experienţe  în  legătură 
cu  şcoala,  cu  diferite  obiceiuri  locale;  păţanii  dela 
înmormântări,  cununii,  spovedanii  —  fără  a  ridica 
sigilul  spovedaniei,  şi  multe  altele,  câte  se  îndeamnă 
dela  sine  a  fi  scrise  îndată  ce  porneşti  peniţa  să 
aştearnă  pe  hârtie  trecutul  tău. 

Acestea  ar  pune  la  îndemâna  unui  pasionat  de 
studii  pastorale  şi  dotat  cu  deosebit  simţ  practic 
experienţa  multora,  fără  de  care  o  pastorală  nu 
poate  deveni  decât  sau  lucru  mort,  sau  un  tratat 
poetic,  sau  o  colecţie  de  discursuri,  având  doar  rolul 
lampioanelor  chinezeşti  în  mijlocul  unei  revoluţii. 

Acest  material  ar  putea  fi  adunat  cu  grije  de 
Asociaţia  generală  a  clerului,  de  Asociaţia  clerului 
„A.  Şaguna“,  de  secţiile  culturale  ale  Consiliilor  epar¬ 
hiale,  sau  pe  altă  cale. 

Aşa  cred,  că  am  putea  să  ne  îndreptăm  spre  o 
mult  aşteptată  Pastorală  a  noastră.  pr.  Gh.  Maior. 


Amintirile  unui  preot  romano-catolic 
devenit  preot  ortodox. 

[Urmare]. 

Numi  pare  rău  de  faptul  de  a  fi  fost  expus  la  ata¬ 
curile  sectei.  Am  cercetat  prea  de  aproape  această  pa¬ 
palitate  care  voia  să  se  dea  ca  infailibilă,  chiar  şi  în  che¬ 
stiunile  istorice,  şi  care  caută  să  înăbuşe  ştiinţa  şi  inteli¬ 
genţa.  Am  văzut-o  îndată  în  adevărata-i  lumină.  Nu  era 
decât  un  pas  între  galicanism  şi  ortodoxie.  Galicanul  voia 
o  papalitate  supusă  canoanelor,  supusă  conciliului  ecumenic 
care  era  cea  mai  înaltă  autoritate  în  Biserică.  Admitea 
numai,  în  teorie,  pe  papa  ca  şef  al  Bisericii  de  drept  divin. 
Era  nelogic.  Un  şef  de  drept  divin  nu  poate  fi  supus  nici 
unei  autorităţi  omeneşti,  nici  legilor  bisericeşti.  Ultramon- 
tanii  s'au  folosit  de  această  lipsă  de  logică  pentru  a  ataca 
galicanismul.  Am  studiat  de-aproape  argumentele  lor.  Am 
citit  lucrările  celor  mai  învăţaţi  apărători  ai  papalităţii ;  le-am 
citit  nu  din  punct  de  vedere  galican,  ci  înarmat  cu  cea 
mai  deplină  obiectivitate.  M’am  convins  că  galicanii  şi  ul-. 
tramontanii  nu-şi  sprijineau  tezele  decât  pe  texte  greşite, 
stricate,  trunchiate,  rău  interpretate  şi  am  ajuns  la  această 
concluzie:  că  papalitatea  nu  a  fost  întemeiată  nici  pe  Sfânta 
Scriptură,  nici  pe  tradiţia  catolică;  că  episcopul  Romei  n’a 
primit  decât  dela  conciliile  Bisericii  primitive  titlul  său  de 

prim  patriarh ;  că  papalitatea  n’a  existat  decât  după  secolul 
al  IX-lea  şi  n’a  fost  decât  o  usurpare  fărădelege  a  drep¬ 
turilor  Bisericii  reprezentate  de  episcopat. 

Am  ajuns  astfel  ia  ortodoxie  înaiate  de  a  fi  oficial 
ortodox. 

Acest  mare  pas  odată  făcut,  eu  nu  mai  puteam  vedea 
o  Biserică  schismatică  în  această  venerabilă  Biserică  orien¬ 
tală,  privitor  la  care  am  acceptat  unele  din  prejudecăţile 
ce  le  susţin  toţi  scriitorii  occidentali,  fie  galicani,  fie  ultra- 
montani,  pentru  a-şi  argumenta  sistemele  lor  relativ  la  pa¬ 
palitate. 

Astfel  că  atacurile  nedrepte  ale  duşmanilor  mei  mi-au 
dat  putinţa  să  dobândesc  lumini  nouă  şi  m’au  condus  la 
ortodoxie  adevărată. 

Nu  trebue  însă  să  se  creadă  că  censura  Indexului  a 
avut  atâta  putere  ca  să  mă  isoleze  în  Biserica  romană. 
Afară  de  câţiva  episcopi  pe  cari  i-am  numit,  şi  câţiva  zia¬ 
rişti  în  fruntea  cărora  strălucea  Dulac,  un  biet  băiat  ce 
n'a  îndrăznit  să  ridice  împotriva  •  mea  o  singură  discuţie 
ştiinţifică,  episcopii  şi  preoţii,  în  masă,  deplângeau  măsu¬ 
rile  cari  secta  ultramontană  a  făcut  să  se  ia  contra  lucrării 
mele. 

Indatăce  decretele  conciliabulului  dela  Rochela  fură 
publicate,  am  tipărit  Suplimentul  meu  la  acest  conciliu. 
Dovedeam  uşor  că  am  fost  condamnat  fără  să  fiu  ascultat, 
şi  că  membrii  conciliabulului  îmi  datorau  o  reparaţie.  Ştiam 
bine  că  nu  o  voi  obţine.  Terminam  Suplimentul  cu  refle¬ 
xiile  următoare: 

„Mă  opresc  deplângând  faptul  că  s’au  găsit  în  sânul 
Bisericii  oameni  aşa  de  orbi,  ca  să  creadă  că  fac  Iui  Dum¬ 
nezeu  o  jertfă  plăcută  provocând  censurarea  unei  opere 
întreprinse  pentru  gloria  şi  folosul  Bisericii.  Ii  compătimesc 
că  se  consideră  obligaţi  de  a  căuta  să-mi  facă  rău  mereu. 
Ii  iert,  asigurându-i  totuş  că  niciodată  rapoartele  ascunse, 
acuzaţiile  răuvoitoare,  persecuţiile,  nu  vor  putea  să  mă 
facă  să-mi  părăsesc  liniştea,  nici  să  mă  abat  dela  cauza 
adevărului. 

„S’a  putut  vedea,  în  corespondenţa  mea  cu  Monse¬ 
niorul  cardinal-arhiepiscop  de  Bordeaux,  că  am  trimes  la 
Roma  volumele  VIII  şi  IX  din  Istoria  Bisericii  Franţei;  că 

am  promis  să  trimet  şi  pe  cele  următoare;  că  supuneam 
lucrarea  examinării  Congregaţiei  Indexului,  şi  că  eram 
dispus  să  îndrept  ceeace  mi  va  fi  arătat  ca  vrednic  de  mu¬ 
strare. 

„Când  s’a  publicat  volumul  al  X-Iea,  l-am  adresat 
Monseniorului  nunţiu  cu  rugămintea  de  a-1  face  să  ajungă 
la  Congregaţie. 

„Trimiterea  la  Roilia,  a  volumelor  VIII  şi  IX  era  în¬ 
tovărăşită  de  scrisori  foarte  respectuoase  şi  de  un  Memoriul 
unde  propuneam  modificări  pentru  câteva  locuri  ce-mi  fu¬ 
seseră  indicate  ca  putând  să  dea  loc  Ia  acuzări  din  partea 
duşmanilor  mei. 

„N’am  primit  răspuns  nici  la  scrisorile  şi  nici  la  Me¬ 
moriul  meu;  şi,  fără  nici  o  înştiinţare,  volumele  VIII,  IX 
şi  X  au  fost  puse  nu  de  mult  Ia  Index. 

„Astfel  se  tratează  la  Roma  un  preot  şi  o  lucrare  re¬ 
ligioasă,  pe  când  se  arată  cea  mai  mare  bunăvoinţă  pentru 
M.  Bouillet,  membru  al  universităţii,  autor  al  unui  Dicţionar 
de  Istorie  şi  Geografie.  M.  Bouillet,  pus  la  Index,  a  obţinut 
dela  Congregaţie  împărtăşirea  plângerilor  sale,  decretul 
care-l  lovea  a  fost  anulat  şi  lucrarea  sa  apărea  acum  cu 
aprobarea  romană. 

„Să  se  compare  acum  obiecţiunile  făcute  acestui  Dic¬ 
ţionar  de  către  Universul  cu  celece  le  adresează  Istoriei 
Bisericii  Franţei  raportorul  conciliului  dela  Rochela,  şi  se 
-va  vedea  că  Dicţionarul  de  M.  Bouillet  era  cu  mult  mai 
de  criticat  decât  lucrarea  mea. 

„Nu  găsesc  rău  că  M.  Bouillet  şi  Dicţionarul  său  a 
fost  bine  tratat  la  Roma ;  însă  întreb  de  ce  s‘a  avut  mai 
puţină  consideraţie  pentru  un  preot  decât  pentru  uii  laic ; 
pentruce  se  întrebuinţează  mai  multe  cruţări  pentru  un 
Dicţionar  de  Istorie  şi  Geografie,  foarte  bun  pentru  mustrare 
în  ochii  Universului,  decât  pentru  o  ope.ră  religioasă  în  care 
adversari  pasionaţi  nu  pot  găsi  de  criticat  decât  pasagii 
rare,  pe  cari  trebuie  să  le  interpeteze  cu  rea  credinţă  pentru 
a  le  găsi  vrednice  de  dojană  ? 

„Când  făceam  primele  demersuri  pe  lângă  Congre¬ 
gaţia  Indexului,  mi  s'a  răspuns  că  această  Congregaţie  nu 
comunică  niciodată 1  reclamaţiile  sale  autorilor.  Cu  toate 
acestea  le-a  comunicat  dlui  Bouillet.  Congregaţia  a  crezut 

de  a  sa  datorie  dâr,  să  se  abată  dela  obiceiurile  sale  în 
favoarea  unui  laic,  şi  nu  găseşte  de  cuviinţă  să  răspundă 
unui  preot  care-i  supunea  cu  umilinţă  corecturi ! 

„O  astfel  de  purtare  mă  desleagă  de  promisiunile  fă¬ 
cute.  şi,  fiindcă  am  fost  tratat  aşa  la  Roma.  nu  va  fi  deloc 
mirată  să  primească  dela  alţii  şi  nu  dela  mine  volumele 
XI  şi  XII  ale  lucrării  mele'1. 

Ce  om  serios  ar  fi  putut  să  desaprobe  o  astfel  de 
hotărâre  ? 

Se  va  vedea  că  oamenii  serioşi  erau  pentru  mine,  şi 
că  n’aveam  împotrivă  decât  câţiva  ultramontani  fanatici. 

(Va  urma]  Ilie  Beleuţă. 


Curente  nouă  în  teologia  protestantă 

germană. 1 

Teologia  protestantă  germană  de  dinainte  de 
răsboiu  era  dominată  de  numele  lui  Harnack,  Her- 
mann  şi  Troeltsch.  Primul  a  exercitat  o  puternică 
influinţă  prin  cercetările  sale  pe  terenul  istoriei  dog¬ 
melor  şi  prin  cartea  scurtă,  populară:  Das  Wesen 
des  Christentums.  Al  doilea  adunase  în  jurul  său, 
la  Marburg,  un  cerc  de  teologi  tineri  şi-şi  făcuse 
simţită  influinţă  prin  scrierile:  „Die  Ethik“  şi  „Der 
Verkehr  des  Christen  mit  Gott“.  Iar  Ernst  Troeltsch, 
la  început  în  Heidelberg,  apoi  în  Berlin,  îşi  construi 
sistemul  teologic  pe  fundamente  din  istoria  religiu- 
nilor  şi  din  psihologia  religioasă.  Creştinismul  primea 
un  loc  egal  în  cercul  celorlalte  religiuni  şi  era  ex¬ 
plicat  cu  metode  egale.  Chiar  şi  teologii  din  direcţia 
pozitivistă,  Seeberg  în  Berlin,  Schăder  în  Breslau, 
Schlatter  în  Tiibingen,  Stânge  în  Gottingen,  păşeau 
pe  căile  cercetării  critice  şi  rămâneau  străini  faţă 
de  comunităţi  şi  de  credinţa  lor.  Evoluţionismul 


’  Informaţiile  ce  urmează  sunt  împrumutate  din :  Ferdinand  Katten- 
huch,  Die  deutsche  evangelische  Theologie  seit  Schieiermacher,  Giessen. 
1926,  pp.  126 — 131  şi  Hans  Georg  Haack,  Die  evangelische  Kirche  Deutsch- 
lands  in  den  Gegenwart,  Berlin,  1929.  pp.  84—91. 

religios  cu  metoda  lui  —  explicarea  cauzală  a  fap¬ 
tului  posterior  din  cel  anterior  —  îşi  serba  triumfuL 
desăvârşit:  revelaţia  supranaturală  dela  originea  cre¬ 
ştinismului  era  trecută  cu  vederea;  lanţul  cauzali¬ 
tăţii  pur  naturale  era  întins  înapoi  până  în  negura 
istoriei  omenirii. 

Tocmai  acest  punct  de  vedere  este  în  teologia 
protestantă  de  astăzi  vehement  reprobat.  Metoda 
istorică-critică  cu  psihologismul  şi  sociologismul  dela 
baza  ei,  este  declarată  improprie  în  domeniul  reli¬ 
gios.  Divinitatea,  care  umple  viaţa  religioasă,  zace  pe 
un  alt  plan  de  realităţi  decât  pe  cel  al  relativismului 
cultural.  Ea  trebue  în  consecinţă  căutată,  constatată 
şi  după  putinţă  înţeleasă,  cu  alte  metode  decât  cele 
proprii  pentru  explicarea  manifestărilor  culturale. 
Problema  revelaţiei  stă  din  nou  în  centru  şi  carac¬ 
terul  absolut  al  creştinismului  este  iarăş  afirmat. 

Această  tendinţă  este  rezultanta  firească  a  ideii 
centrale  în  teologia  mai  nouă :  transcedenţa  absolută 
a  Divinităţii.  Această  idee  se  accentuiază  aşa  de 
intensiv  de  către  toţi  teologii,  cu  toate  micile  deosebiri 
în  formulare  de  detalii,  încât  cel  mai  potrivit  nume 
ce  s  ar  putea  da  direcţiei  de  astăzi  în  teologia  pro¬ 
testantă,  ar  fi:  religios -transcendentală. 

Ideia  aceasta,  „alarma  în  teologie",  a  creat  în 
cercurile  teologilor  mai  noi  şcoală  într’un  timp  aşa 
de  accelerat,  cum  rar  sa  mai  petrecut  vreodată  în 
istoria  teologiei.  Conducătorii  sunt  elveţienii  Karl 
Barth  [acum  în  Miinster)  cu  cea  mai  reprezentativă 
scriere  a  şcoalei:  Romerbriefkommentar,  —  Emil 
Brunner  şi  Thumaysen,  apoi  germanii  Gogarten,  Bult- 
mann  şi  Tillich.  Cuvântarea  lui  Gogarten:  „Die  Krisis 
der  Kultur"  şi  cărţulia  lui  „Religion  weither“  exer¬ 
cită  o  puternică  influinţă  asupra  tineretului,  iar  stu¬ 
denţii  în  teologie  se  adună  în  număr  deosebit  de 
mare  în  jurul  catedrei  lui  Bultmann  în  Marburg. 

Teologia  lui  Schleiermacher,  scrierile  cu  caracter 
radical-duşmănos  culturii,  ale  lui  Kirkegaard,  ideile 
elveţianului  Overbeck  sunt  cele  mai  importante  iz¬ 
voare  ale  Transcedentalismului  religios.  Tot  valul 

acesta  este  considerat  ca  o  întoarcere  la  Luther  şi 
mai  ales  la  predestinaţianismul  lui  Calvin.  Am  avea 
o  renaştere  a  lui  Luther  şi  Calvin.  Ceeace  deose¬ 
beşte  însă  totuşi  în  mod  considerabil  teologia  aceasta 
de  cea  a  părinţilor  reformaţiunii  este  abuzul  de  dia¬ 
lectică.  In  aceasta  e  foarte  mult  dependentă  de  ide¬ 
alismul  german.  Metoda  aceasta  speculativă  dă  scri¬ 
erilor  şcoalei  —  mai  ales  celor  ale  lui  Gogarten  — 
un  caracter  abstract  şi  greoiu. 

Ideile  fundamentale  ale  şcoalei  transcedenta- 
liste  sunt : 

I.  Ideia  transcendentalitătii  absolute  a  lui  Dum¬ 
nezeu  sau  Diastaza  între  Dumnezeu  şi  om.  Uni¬ 
versul,  omul,  sufletul,  cultura  şi  chiar  toate  formele 
ce  le-a  prezentat  creştinismul  în  cursul  istoriei  sale 
sunt  absolutul  „Nu".  Şi  biserica  cu  viata  ei  biseri¬ 
cească  stă  pe-o  poziţie  negativă  —  în  valul  culturii 
străine  de  Dumnezeu  —  şi  este  considerată  ca  ma¬ 
nifestare  pur  omenească.  Istoria  nu  este  pregătirea 
sau  desvoltarea  împărăţiei  lui  Dumnezeu,  ci  con¬ 
trastul  împărăţiei  lui  Dumnezeu.  Peste  tot  nu  se 
poate  vorbi  de  o  desvoltare  a  împărăţiei  lui  Dum¬ 
nezeu,  ci  numai  de  o  venire  a  ei  ca  întreg.  Dua¬ 
lismul  se  menţine  ca  o  ultimă  şi  iraţională  realitate. 
Prăpastia  între  om  şi  Dumnezeu  —  între  imanenţă 
şi  transcendenţă  —  este  aşa  de  grozayă,  încât  ea  nu 
poate  fi  trecută  de  om  nici  când.  Pentru  credinţă 
rămâne  numai  săritura  în  prăpastie  şi  încrederea 
paradoxală,  că  Dumnezeu  va  spune  totuşi  ca  ultim 
cuvânt  un  „Da“.  Acest  „Da“  este  Isus  Hristos.  In 
El  sunt  recunoscute  toate  negaţiunile  până  în  cele 
mai  adânci  temelii  ale  lor,  păcatul,  şi  până  în  efectul 
lor  ultim,  evident,  incontestabil,  moartea.  Dar  acestea 
nu  sunt  în  el  numai  recunoscute,  ci  li  se  opun  toate 
porţiunile,  Viaţa  şi  iertarea  păcatelor.  Şi  ceeace  El 
face,  spune.  Căci  dacă  ar  fi  săvârşit  lucrul  acesta, 
noi  nam  avea  nici  un  folos.  Pentrucă  noi  aceasta 
no  putem  vedea,  nici  unul  n’ar  putea-o  vedea,  pen¬ 
trucă  nici  unul  n’o  poate  pricepe.  Căci  ceeace  noi 
vedem,  nu  e  un  bine  aşa  de  mare  care  să  nu  poată 

fi  egalat  sau  întrecut  de  un  altul.  Rămâne  ca  sin¬ 
gură  revelaţie  pentru  faptul  acesta  cuvântul.  Iar  în. 
faţa  cuvântului  nimic  altceva  decât  credinţa,  că  Dum¬ 
nezeu  însuşi  —  pentrucă  nimenea  altul  n’o  poate  — 
şi-a  afirmat  aici,  în  timpul  acesta,  poziţiunea  Sa  îm¬ 
potriva  părechii  pământeşti:  Moarte,  Viaţă;  crea- 
ţiunea  Sa  proprie  împotriva  istoriei  omenirii,  exi¬ 
stenţa  Sa  vecinică  împotriva  evoluţiunii  din  lume. 

II.  Accentuarea  momentului  eshatologic  şi  con¬ 
ceperea  religiei  ca  criza  oricărei  culturi.  Religia  nu 
este  o  parcelă  de  cultură,  ci  criza  oricărei  culturi. 
„Kairos“,  ceasul  hotărâtor  e  aci,  sau  foarte  aproape. 
Judecata  lui  Dumnezeu  cade  asupra  unui  period  de 
timp  robit  cultului  omului  şi  culturii.  Spengler  ca 
istoric  vedea  apropiindu-se  dărâmarea  numai  a  încă 
unei  culturi;  în  ochii  lui  Karl  Barth  se  conturează 
criza  universală. 

UI.  Metoda  dialectică  şi  afirmarea  caracterului 
revelaţional  al  Sfintei  Scripturi.  împotriva  atitudinii 
istorice-critice,  care  a  dominat  teologia  secolului  trecut 
mai  ales  în  şcoala  tubingeniană,  teologia  cea  mai 
nouă  cearcă  să  desfacă  Sf.  Scriptură  din  complexul 
vieţii  cultural  determinată  şi  să  dea  Cuvântului  dum- 
nezeesc  o  interpretare  organică,  care-şi  are  punctul 
de  plecare  în  spiritul  unitar  al  Sf.  Scripturi.  Aceasta 
este  după  Bultmann  ultimul  înţeles  al  metodei  dia¬ 
lectice.  O  explicare  din  lăuntru  în  afară  —  dogmatică, 
pneumatică  —  şi  nu  din  afară  înlăuntru,  filologică- 
istorică.  Un  cuvânt  sau  adevăr  din  Sf.  Scriptură  se 
luminează  numai  prin  confruntare  cu  celelalte.  In 
locul  insensibilităţii  ştiinţifice  în  Replicarea  Sf.  Scrip¬ 
turi,  intră  sufletul  umplut  de  fiorul  evlaviei. 

Judecata  principală  ce  se  formează  în  faţa 
acestei  teologii  chiar  şi  la  mulţi  din  teologii  prote¬ 
stanţi  este  că  exagerează  la  extrem  toate  afirma- 
ţiunile  sale.  O  diastasă  aşa  de  hotărâtă  între  om 
şi  Dumnezeu  e  streină  cu  totul  Sf.  Scripturi.  E  streină 
chiar  lui  Luther.  Şi  el  a  afirmat  diastasa,  dar  a 
afirmat  şi  desfiinţarea  ei  din  partea  lui  Dumnezeu 
prin  mântuire  şi  prin  comunitatea  cu  Hristos. 

Dumnezeu  în  noi,  adecă  imanenţa  lui  Dumnezeu, 
e  o  idee  ce  străbate  toată  evanghelia  lui  Ioan  şi 
epistolele  pauline. 

In  transcendentalismul  teologiei  de  azi  este  accen¬ 
tuată  aproape  cu  exclusivitate  ideea  lui  Dumnezeu 
din  Vechiul  Testament;  ideea  Dumnezeului-Tată  din 
Noul  Testament  dispare  cu  totul.  In  felul  acesta  se 
cunoaşte  religia  numai  de  departe  şi  Dumnezeu 
deasemenea,  dar  nu  se  cunoaşte  Dumnezeu  cel 
deaproape,  ceeace  face  de  prisos  rugăciunea,  cultul 
divin  şi  contrazice  învăţăturii  despre  sf.  Euharistie. 
Chiar  dacă  nu  se  poate  afirma  şi  în  practică  contra¬ 
dicţia  acestei  teologii  cu  mistica,  —  cum  face  Haack 
—  pentrucâ  şi  această  pasionată  afirmare  a  nimic¬ 
niciei  proprii  şi  ancorarea  desnădăjduită  în  credinţă, 
e  un  misticism,  se  poate  totuşi  zice  că  teoretic  se 
surpă  orice  drum  spre  ea.  Iar  teoria  este  în  multe 
cazuri  un  înainte-mergător  al  vieţii. 

Tot  aşa  de  nejustificată  este  şi  consecinţa  ce 
rezultă  din  dualismul  absolut  între  Dumnezeu  şi  lume : 
pesimismul  radical.  Toate  faptele  omului,  toată  cul¬ 
tura  în  general  sunt  produsul  răului,  al  negaţiunii. 
O  aplicare  în  practică  a  acestui  principiu :  abţinerea 
dela  orice  manifestare  ce  credem  că  poartă  totuşi 
timbrul  binelui,  ar  duce  la  sporirea  răului.  Ori  ad¬ 
miţând  o  scară  a  răului,  admiţi  implicit  şi  existenţa 
binelui. 

Şi  împotriva  ultimei  idei  fundamentale  a  teolo¬ 
giei  acesteia  se  poate  susţine,  că  contribuţia  filo¬ 
logiei  a  istoriei  şi  arheologiei  la  înţelegerea  Sfintei 
Scripturi  este  indispensabilă. 

Acestea  sunt  cele  mai  noui  curente  în  teologia 
protestantă  germană.  Acestea  sunt  şi  punctele  ei 
slabe.  Obiecţiunile  acestea  s’au  făcut  numai  din 
punct  de  vedere  protestant.  O  critică  a  acestei  teo¬ 
logii  din  punct  de  vedere  ortodox,  ar  duce  prea  de¬ 
parte  în  primul  rând,  şi  în  al  doilea  ar  fi  ne  la  locul 
ei  în  cadrul  acestor  informaţiuni.  Dr.  d.  stănîioaie. 

Creştinismul  şi  aspiraţiile  lumii 
moderne.1 

Iată  domnilor,  că  am  ajuns  la  chestiunea  care 
a  dominat  întreg  studiul  nostru:  creştinismul,  aşa 
cum  ni  sa  prezentat  el  nouă  în  valorile  sale  esen¬ 
ţiale,  poate  să  dea  un  răspuns  satisfăcător  aspira- 
ţiunilor  omului  şi  lumii  moderne,  un  remediu  folo¬ 
sitor  pentru  strâmtorarea  lor?  Poate  fi  el,  pentru 
omul  modern  şi  pentru  lumea  modernă,  adevărul 
salvator  şi  viu,  dupăcum  pretinde  că  a  fost  pentru 
omul  şi  pentru  lumea  de  altădată? 

La  această  întrebare  cunoaşteţi  răspunsul  meu. 
Nu  vă  veţi  mira  totuşi,  că  în  această  ultimă  între¬ 
ţinere  am  de  scop  să  vă  expun  motivele  unei  con¬ 
vingeri  care  creşte  din  zi  în  zi  tot  mai  mult. 

I. 

Trebue  oare  să  mai  repet  încă  odată  răul  de 
care  sufere  omul  modern?  El  sufere  de  o  nesa- 
tisfacere  a  celor  mai  profunde  aspiraţiuni  ale  sale, 
el  doreşte  să  trăiască  şi  caută  înzadar  temeiuri  pro¬ 
funde  pentru  a  trăi,  el  este  setos  de  sinceritate  şi, 
pentru  a  fi  sincer,  el  crede  că  trebue  să  se  lapede 
de  tradiţiile  trecutului  şi  să  se  libereze  de  opiniile 
mediului  său,  el  se  vede  singur  şi  atunci  sufere  de 
această  singurătate  în  care  sa  închis.  El  îşi  con¬ 
centrează  întreaga  sa  atenţiune  asupra  sa  însăşi, 
cu  scopul  de  a  pătrunde  mai  adânc  misterul  per¬ 
sonalităţii  sale,  însă  el  nu  găseşte  în  sine  decât  foarte 
necunoscute  care  îl  fac  să  lucreze  şi  de  care  nu  poate 
să  se  descătuşeze.  Pentruca  să  nu  cadă  în  pră¬ 
pastia  care  se  deschide  înaintea  lui,  el  reclamă 
un  absolut  de  care  să  se  poată  ţinea,  însă  nu  va 
ajunge  să  iasă  din  subiectivismul,  din  relativismul 
în  care  sa  închis  el  însuşi.  In  scurt  acesta  este 
răul  omului  modern. 


Y  Marc  Boegner:  Le  Christianisme  et  le  Monde  moderne.  Paris,  1928. 

Omul  modern  doreşte  deci  să  trăiască.  Insă  prin 
ce  se  deosebeşte  el  totuşi,  în  această  privinţă,  de 
celelalte  creaturi  vii?  Oare  fondul  creaturii  vii  nu 
este  o  voinţă  de  a  trăi?  Şi  oare  omul  nu  se  deo¬ 
sebeşte  de  celelalte  creaturi  vii  prin  aceea,  că  do¬ 
rinţa  sa  pare  a  avea  un  obiect  nelimitat?  Legănat 
pe  o  mare  de  dorinţi  multiple  şi  fără  sfârşit,  el  vede 
venind  la  el  imaginile,  atât  de  inspiratoare  ale  plă¬ 
cerii,  prin  cari  se  surexcitează  dorinţa  în  el.  Sufletul 
său,  despărţit  de  Dumnezeu,  se  robeşte  pasiunii  vi¬ 
zibilului  ;  el  devine  sclavul  dorinţii  sale,  şi  în  acelaş 
timp  îşi  face  din  ea  idolul  său;  şi,  fără  a-şi  da 
seama,  se  lasă  dus,  după  cuvântul  poetului,  de  „aceşti 
doi  fraţi  gemeni:  dorinţa  şi  moartea11. 

Domnilor,  să  asculte  el  de  învăţătura  creştinis¬ 
mului.  Da,  această  sete  de  viaţă,  de  o  viaţă  din  ce 
în  ce  mai  intensă,  este  legitimă. 

Insă  ce  este  ea  în  fondul  ei?  Ea  este  setea 
după  ceva  care  este  în  noi  şi  care  este  mai  mult  decât 
noi.  Noi  ne  vrem,  însă,  voindu-ne,  noi  dorim  pe  un 
altul  decât  pe  noi  înşine,  pe  Acela  pe  care-L  numim 
Dumnezeu,  obiect  unic  al  dorinţii  umane,  al  cărei 
izvor  este  El.  Noi  nu  L-am  dori  pe  acest  altul  cu 
o  aşa  de  mare  intensitate  dacă,  într’un  oarecare  chip, 
el  n’ar  fi  deja  noi  înşine. 

„Cineva,  cineva  care  este  în  mine,  fiind  cu  totul 
un  altul  decât  mine,  deci  cineva  care,  pătrunzân- 
du-mă,  mă  complectează  şi  devine  parte  integrantă 
din  mine  însumi,  rămânând  El  însuşi“. 

Omul  depinde  de  obiectul  dorinţei  sale;  a  dori 
însemnează  a  cădea  în  dependenţa  aceea  ce  doreşti. 
Noi  nu  putem  trăi  fără  un  obiect,  care  să  răspundă 
dorinţei  noastre  şi  pe  care  noi  ne  străduim  să-l  pă¬ 
trundem.  In  obiectul  perfect  al  dorinţei,  fiind  cineva 
care,  existând  totuşi  de  sine,  face  parte  integrantă 
din  noi  înşine,  dorindu-1,  noi  ne  dorim  pe  noi  înşine. 
Astfel,  dependenţa  duce  la  libertate  pentrucă  noi 
nu  putem  să-L  pătrundem  pe  Dumnezeu  fără  a  ne 
pătrunde  pe  noi  înşine. 

Astfel,  domnilor,  nu  e  de  ajuns  ca  să  se  lase 
cineva  dus  după  placul  dorinţei  sale  spre  limanuri 
mereu  nouă.  Mai  trebue  ca,  luând  cunoştinţă  de 
obiectul  suprem  către  care  tinde  dorinţa  sa,  omul 
să  nu  se  mulţumească  numai  să  dorească,  ci  să  în¬ 
veţe  să  şi  voiască.  Numai  atunci,  în  loc  de  a  fi  sub¬ 
jugat  de  dorinţa  sa,  el  va  fi  stăpânul  ei  şi  va  face 
din  ea  forţa,  care  venind  dela  Dumnezeu,  îl  va  purta 
până  la  Dumnezeu  şi  până  la  viaţa  la  care  îl  chiamă 
Dumnezeu. 

Ah!  ştiu  bine  că  aici  întâlnim  din  nou  afirmaţia 
că  el  trebue  să  fie  înainte  de  toate  sincer  şi  că  în 
numele  sincerităţii  pe  care  o  pretinde,  trebue  să-şi  în- 
gădue  toate  dorinţele,  oricare  ar  fi  ele  şi  oricare  ar 
fi  scopul  cătră  care  îl  poartă. 

Insă,  vă  întreb  eu,  ce  însemnează  să  fie  sincer 
faţă  de  sine?  Este  oare  uşor  să  fie  cu  desăvârşire 
sincer  faţă  de  sine  însuşi?  Şi  oare  omul,  care  pre¬ 
tinde  această  sinceritate  şi  care  se  coboară  sau, 
cel  puţin,  se  strădueşte  să  se  coboare  în  profunzi¬ 
mile  fiinţii  sale,  nu  simte  el  că  are  lipsă  de  o  că¬ 
lăuză,  de  o  lumină  care  va  lumina  obscuritatea  în 
care  pătrunde  şi  îl  va  ajuta  să  nu  se  piardă  în  sine 
însuşi  ? 

Au  trecut  multe  secole  de  când  un  vechiu  poet 
al  lui  Israil  grăia  cătră  Dumnezeu:  Intru  lumina 
ta  vom  vedea  lumină1'.  Experienţa  sa  proprie  şi  a 
altora  l-a  învăţat  că  a  se  coborî  singur  în  profun¬ 
zimile  obscure  ale  personalităţii  sale,  însemnează  a 
se  pierde  în  labirintul  interior;  pentru  a  ajunge  în- 
tradevăr  în  adânc,  pentru  a  atinge  rădăcina  fiinţii 
sale,  pentru  a  fi  sincer  faţă  de  sine  însuş,  el  are 
nevoie  de  lumina  lui  Dumnezeu.  Pe  această  lumină 
vrea  creştinismul  să  o  facă  cunoscută  omului  mo¬ 
dern;  singură  lumina  care  radiază  din  Isus  Hristos 
şi  care  pătrunde  în  adâncul  conştiinţelor,  îl  va  face 
capabil  de  a  se  cunoaşte,  de  a  se  judeca,  ba  chiar 
de  a  se  condamna  cu  o  sinceritate  care  nu  este  ab¬ 
solută  decât  atunci,  când  ea  este  căutată  şi  voită  în 
faţa  lui  Dumnezeu. 

Dar,  va  zice,  încă  odată,  omul  modern:  cum 
poate  fi  sinceră  o  fiinţă  care  îşi  sacrifică  raţiunea 
sa.  Cine  poate  deci  să-i  ceară  omului  modern  sa¬ 
crificarea  raţiunii  sale? 

Ei  bine,  creştinismul,  pentrucă  se  afirmă  supra¬ 
natural,  nu  însemnează  că  respinge  orice  filosofie 
sau  că  el  nesocoteşte  raţiunea,  nelăsându-i  nici  un 
rol  de  jucat. 

Creştinismul  nici  decum  nu-i  interzice  omului 
de  a  cugeta  prin  el  însuşi  şi  nici  nu-i  cere  o  abzi- 
cere  a  adevăratei  sale  autonomii. 

„Dacă  prin  filozofie  se  înţelege,  dupăcum  s’a 
putut  spune,  cercetarea  personală  a  adevărului  şi 
rezultatele  la  cari  se  poate  ajunge  prin  această  cer¬ 
cetare,  dupăcum  prin  raţiune  se  înţelege  facultatea 
de  a  da  cunoştinţei  adevărului  un  caracter  autonom 
şi  de  a  adera  la  el,  atunci  nu  numai  că  creştinismul 
nu  respinge  filosofia  şi  nu  nesocoteşte  raţiunea,  ci 
le  preconizează  mai  desluşit  şi  mai  tare  ca  oricând. 

Dar  bine,  va  mai  adăoga  vre-unul  dintre  con¬ 
timporanii  noştri,  cum  aş  putea  fi  sincer  faţă  de 
mine  însumi,  dacă,  format  prin  metodele  ştienţifice, 
aş  continna  să  aderez  la  ideea  de  Dumnezeu  pe 
care  am  învăţat-o  atunci  când  eram  copil  şi  pe  care, 
din  cauză  că  e  prea  copilărească,  trebue  să  o  res¬ 
pingă  orice  spirit  care  are  grije  să  se  conformeze 
cerinţelor  raţiunii  sale? 

Domnilor,  ascultaţi  răspunsul  pe  care  ni-1  dă 
Tolstoi  aici.  Desigur,  eu  aprob  toate  interpretările 
pe  cari  le-a  dat  marele  scriitor  rus  Evangheliei,  dar 
nici  unul  dintre  noi,  cred,  nu  poate  să  conteste  că 
el  rămâne  în  rândul  întâi  al  acelora,  cari  au  cercetat 
,  î  n  Evanghelia  lui  Hristos  soluţiunea  problemei  desti¬ 
nului  uman. 

„Dacă  te  asaltează,  îi  zice  Tolstoi  omului  mo¬ 
dern,  gândul  că  toate  ideile  pe  cari  le-ai  avut  asupra 
lui  Dumnezeu  sunt  false  şi  că  nu  există  Dumnezeu, 
nu  te  mira.  Aceasta  se  întâmplă  oricui.  Insă  să 
nu  crezi,  că  necredinţa  ta  provine  din  faptul  că  n’ar 
exista  Dumnezeu.  Dacă  tu  nu  mai  crezi  în  Dum- 

nezeu  în  care  credeai  mai  ’nainte,  aceasta  e  pentrucă 
în  credinţa  ta  era  ceva  fals.  Deci  tu  trebue  să  cauţi 
mai  bine  să  înţelegi  ceeace  vreai  să  spui,  când 
rosteşti  numele  lui  Dumnezeu.  Când  un  sălbatic 
încetează  de  a  mai  crede  în  Dumnezeul  său  de  lemn 
sau  de  piatră,  aceasta  nu  dovedeşte  că  nu  există 
Dumnezeu,  ci  numai  că  Dumnezeu  nu  este  făcut  din 
lemn  sau  din  piatră". 

Dacă  sub  pretext  de  sinceritate,  omul  modern 
se  închide  el  însuşi,  în  singurele  afirmaţii  cari  îi 
permit  să-şi  justifice  raţiunea  sa,  care  se  opune 
oricărei  clarificări  supranaturale,  vrând  ne  vrând, 
ajunge  la  un  neîmpăcat  subiectivism  şi  îi  scapă 
obiectul  oricărei  cunoştinţe  adevărate.  Creştinişmul 
domnilor,  ne  face  să  descoperim  din  nou  acest 
obiect,  atunci  când,  renunţând  a  ne  închide  în  noi 
înşi-ne  şi  a  nu  cerceta  decât  în  noi  înşi-ne  şi  prin 
raţiunea  noastră  individuală,  pururea  influinţată  de 
pasiunile  noastre,  aceea  ce  numim  adevărul,  con¬ 
simţim  în  sfârşit  să  cugetăm  solidar,  să  cugetăm  nu 
ea  nişte  oameni  cari  se  limitează  la  ei  înşişi,  ci  ca 
oameni  cari  se  afirmă  şi  doresc  să  fie  solidari  cu 
Acela  care  li  se  revelează  ca  izvorul  prim  al  ace¬ 
stui  elan.  al  acestor  dorinţe,  al  acestei  aspiraţiuni 
către  viaţă,  solidari  şi  cu  oamenii  cari  în  decursul 
generaţiilor  scurse  dela  începutul  îndepărtat  al  isto¬ 
riei  s’au  străduit  să  deslege  problema  valorii  vieţii 
şi  a  destinului  lor. 

Cu  drept  cuvânt,  omul  modern,  aşa  cum  ni  l-a 
înfăţişat  propria  lui  mărturie,  se  îngrijeşte  foarte 
puţin  de  solidaritate;  pe  el  îl  preocupă  «eub  său, 
el  se  cercetează  şi  se  vrea  pe  el  însuşi  fără  a  se 
îngriji  prea  mult  de  alţii  sau  de  Dumnezeu.  Că  se 
vrea  pe  el  însuşi,  aceasta  i-o  aprobă  şi  Creştinismul. 
Evanghelia,  nu  a  învăţat  niciodată  ca  omul  trebue 
să  înăbuşe  în  el  a^iraţia  care  vine  din  profun¬ 
zimile  cele  mai  intime  ale  fiinţei  sale  şi  care  îi 
cere  să  tindă  din  toate  forţele  sale  către  o  realizare 
crescândă  a  personalităţii  sale.  „Noi-  suntem  pe 
pământ  pentru  a  ne  realiza  pe  noi  înşi-ne,  realizând 

fiinţa  în  noi",  a  zis  Archambault,  filosoful  contim¬ 
poran.  Religia  lui  Isus  Hristos,  să  nu  fie  înţeleasă 
greşit  în  această  privinţă;  ea  nu  se  adresează  nu 
ştiu  cărei  fiinţe  colective,  ci  ea  se  adresează  omului, 
omului  aşa  cum  este,  totdeauna  asemenea  lui  însuşi 
în  mijlocul  evoluţiei  şi  al  progresului  şi  pe  acest 
om  vrea  ea  să-l  ajute  să  se  pătrundă  şi  să  se  cu¬ 
noască  în  Dumnezeu. 

„Ei  bine,  mai  zice  omul  modern,  omul într’adevăr 
trebue  să  se  degajeze  de  toate  aporturile  artificiale 
cari  pot  să-i  ascundă  lui  însuşi  adevărata  sa  indivi¬ 
dualitate  ;  trebue  ca  omul  să  se  urce  până  la  izvorul 
fecund  al  rasei  pentru  a-şi  găsi  aici  inspiraţia  fun¬ 
damentală;  el  nu  va  reuşi  decât  întorcându-se  la 
instinctele  primitive,  cari  zac  în  inconştient". 

Aceasta  este  o  greşală  foarte  răspândită  a  zilelor 
noastre,  care  poate  să  aducă  cu  sine  consecinţele 
cele  mai  tragice:  forţele  întunecoase  pe  cari  reuşim, 
nu  să  le  numim,  ci  să  le  degajăm  în  noi  înşi-ne 
atunci  când  căutăm  să  ne  cunoaştem  după  metodele 
psihologiei  celei  mai  moderne,  sfârşesc  prin  a  birui 
în  noi  acea  nevoe  de  a  ne  realiza  pe  noi  înşi-ne 
într’o  personalitate  responsabilă  şi  stăpână  pe  destinul 
ei  şi  prin  a  ne  face  să  pierdem  « eul »  nostru. 

„Numai  în  creştinism,  notează  Berdiaeff,  se  re¬ 
velează  şi  se  conservează  imaginea  omului".  El  îi 
revelează  un  Dumnezeu  care  îi  este  mai  interior 
decât  el  însuşi,  cu  care  şi  în  care  el  se  cunoaşte 
ca  forţă  spirituală;  îi  revelează  pe  Dumnezeul  care, 
prin  acţiunea  sa,  singur  constitue  în  om  o  persona¬ 
litate  adevărată,  capabilă  de  a  rezista  cotropirii  for¬ 
ţelor  inferioare.  Şi  în  ciuda  a  tot  ce  se  poate  spune 
despre  convertirile  superficiale,  faptele  obţinute  ade¬ 
seori  prin  procedeuri  îndoielnice,  ne  arată,  că  nu  a 
putut  fi  nimeni  altul  pe  pământ  decât  Hristos,  care 
să  fi  pregăti  şi  să  fi  împlinit  această  veritabilă  na¬ 
ştere  spre  viaţa  spirituală  a  oamenilor,  cari  din  primul 
moment  al  experienţei  lor  umane  se  coborâseră 
până  în  adâncimile  perversiunii,  ale  mizeriei  morale 
şi  ale  viţiului. 

„Dar  oare  găsesc  eu  în  creştinism  absolutul  pe 
care-1  caut,  întreabă  omul  modern?  Dacă  mă  ofer 
lui  Dumnezeu,  dacă  II  las  pe  Dumnezeul  lui  Isus 
Hristos  să  pătrundă  în  viaţa  mea,  scăpa-voiu  în 
sfârşit  de  neliniştea  sufletească  în  care,  mărturisesc, 
prea  adesea  mă  simt  bine.  Scăpa-voiu  de  ceeace 
este  mişcător,  nesigur  şi  relativ  în  viaţa  mea?  Eu 
am  distrus  toate  punctele  de  sprijin  pe  cari  mi  le 
ofereau  educaţia  mea,  mediul  meu,  rasa  mea.  Bise¬ 
rica  mea;  mai  pot  eu  să  mă  ridic  până  la  absolut?" 

Să  asculte  iarăş  răspunsul  creştinismului  Ab¬ 
solutul  pe  care-1  caută  atâţia  oameni,  chiar  şi  atunci 
când  îl  neagă,  absolutul  pe  care  sperează  că-1  vor 
afla  cândva  pentru  a  găsi  în  el  mântuirea  la  care 
aspiră,  acest  absolut  nu  este,  desigur,  în  idei,  dar 
nu  este  nici  în  afară  de  cuprinsul  nostru.  Absolutul 
e  în  însăşi  viaţa,  lucrând  cu  ea  pentru  a  se  realiza 
în  ea  şi  adaptându-se  succesiv  la  capacitatea  vieţii. 

„Numai  în  sensul  absolutului  s’a  putut  spune  că 
noi  avem  sensul  relativului  şi  invers.  Aceste  sen¬ 
suri  sunt  ca  cele  două  poluri  ale  existenţii  noastre. 
Şi  dacă  trebue  să  avem  sensul  relativului,  este 
pentru  a  nu  fi  înşelaţi;  e  în  sfârşit  pentru  a  putea 
degaja  din  ce  în  ce  mai  mult  absolutul  care  se  gă¬ 
seşte  în  relativ  şi  care,  pentru  a  ni  se  adapta,  s’a 
îmbrăcat  în  relativ  pentru  moment.  A  avea  sensul 
relativului  însemnează,  în  definitiv,  a  avea  sensul 
Ţinui  absolut  viu  care  lucrează  în  noi  şi  cu  noi  pentru 
.a  ne  ridica  deasupra  noastră  înşi-ne.  Şi  când  e  vorba 
de  a  nu  avea  cineva  decât  sensul  relativului,  însem¬ 
nează  tocmai  că  l-a  pierdut,  schimbându-1  el  însuşi 
în  absolut  în  chip  abuziv;  tot  astfel  e  şi  invers:  a-şi 
închipui  cineva  că  nu  posedă  decât  absolutul,  în¬ 
semnează  a-1  substitui  cu  ideea  subiectivă  şi  rela¬ 
tivă  ce  o  are  despre  el“. 

Mântuirea,  eliberarea  pe  care  o  caută  un  număr 
atât  de  mare  dintre  contimporanii  noştri,  nu  e  o 
mântuire  de  care  avem  să  ne  mulţumim  nouă  în¬ 
şi-ne.  Noi  suntem  chemaţi  să  umblăm  spre  adevăr, 
nu  pentrucă  am  putea  să-l  atingem  vre-odată  aici 

pe  pământ  în  plenitudinea  sa,  ci  ştiind  prea  bine,, 
ştiind  tot  mai  mult  şi  mai  bine  că  printr’o  acţiune  in¬ 
terioară  şi  profundă,  avem  să  ne  depăşim  pe  noi 
înşine  şi  să  creştem  în  adevărul  vieţii. 

In  definitiv,  izbăvirea  pe  care  creştinismul  o 
ofere  omului  modern,  pe  al  cărui  rău  l-am  carac¬ 
terizat,  este  forţa  de  a  deveni  de  bună  voie  ceeace 
este  în  numele  voinţei  eterne  a  lui  Dumnezeu  şi  de 
a  deveni  ceeace  vrea  să  fie,  orice  s’ar  întâmpla. 

Acelora  care  aşteaptă  mântuirea  pe  care  n’au 
înţeles-o  niciodată,  dela  o  minune,  după  care  umblă 
mereu,  creştinismul  le  va  spune :  „împărăţia  lui  Dum¬ 
nezeu  e  în  voi  înşivă!". 

(Va  urma]  Trad.  de  Oct.  Dragaş. 


MIŞCAREA  LITERARA. 

In  luptă  cu  ispita,  îndemnuri  sufleteşti  pentru  ostaşul 
român,  de  prot.  mii.  Ion  Dăncilă ;  ed.  proprie,  pag.  126, 
lei  40. 

Cetind  cartea  păr.  Dăncilă,  mi  au  răsărit  deodată  îna- 
iniea  ochilor  şirul  de  cărţi  pentru  popor  apărute  în  ultimii  ani. 
Şi  mărturisesc  că  am  o  vie  satisfacţie  şi  o  şi  mai  vie  nă¬ 
dejde  de  bine. 

Păstrez  încă  textul  unei  conferinţe  din  primăvara  anului 
1916.  In  ea  afirmam,  poate  nu  fără  temei,  că  scriitorii  no¬ 
ştri  au  uitat  poporul,  că  pentru  masse  nu  mai  scrie  nimeni,, 
ori  scrie  nepotrivit,  şi  propuneam  să  se  revină,  prinzând 
firul  exacl  de  acolo  de  unde  a  fost  întrerupt  cu  decenii 
înainte  şi  că  trebue  să  se  cultive  mai  ales  laturea  religioasă 
morală,  însă  nu  sub  formă  de  predici  sau  de  tratate  teo¬ 
retice.  Am  fost  desaprobat  de  unii  dintre  bărbaţii  noştri 
mai  de  seamă,  cu  cari  ajunsesem  să  discut  atunci  chestiunea. 
Eram  sigur  însă,  că  dreptatea  e  de  partea  mea.  Şi  mul¬ 
ţimea  de  cărţi  pentru  popor,  cari  văd  că  apar  în  zeci 
de  mii  de  exemplare  şi  ediţii  repetate,  dovedesc  că  am 
văzut  bine. 

Iată  de  ce  spuneam,  că  am  o  vie  satisfacţie. 

Cartea  păr.  Dăncilă  e  scrisă  pertru  soldatul  de  rând- 
E1  însă  e  tot  din  popor.  Şi  cartea,  pe  care  i-o  îmbie  să  o 
poarte  soldatul  în  buzunarul  uniformei,  mâne  va  ajunge  în 
casa  cutărui  ţăran,  care  ri  zilele  viforoase  şi  serile  lungi 
de  iarnă  va  ceti  din  ea  în  jurul  mesii  sau  al  cuptorului  în 

auzul  soţiei,  copilaşilor,  al  vecinilor  şi  al  altora;  şi  bucă¬ 
ţile  cetite  vor  fi  însoţite  de  amintiri  „din  cătănie"  şi  de  în¬ 
tâmplări  din  sat,  comentate  apoi  aşa  cum  ştie  ţăranuL  Şi 
astfel  morala  creştină  pe  temeiul  căreia  se  clădesc  bucăţile 
scurte,  adeseori  cu  aspect  de  schiţă  uşoară,  amestecate  cu 
poveţe  şi  presărate  cu  cuvântul  sf.  Scripturi,  va  alunga 
multe  ispite,  cari  se  apropie  cu  otrava  lor  dulce  de  sufletul 
ostaşului,  şi  din  al  cetăţeanului  de  mai  târziu.  Căutând  să 
facă  educaţie  soldatului,  trece  dincolo  de  anii  şi  zidurile 
de  cazarmă.  Cu  drept  cuvânt  poate  fi  socotită  o  carte  bună 
pentru  popor. 

Dorim  ca  părintele  Dăncilă  să-şi  vadă  cartea  apărând  în 
mai  multe  ediţii,  de  fiecare  dată  îmbogăţită  cu  material  nou. 

Gh.  M. 

* 

O  carte  de  actualitate  a  P.  Sf.  Episcop  Grigorie  al 
Aradului.  Puterea  adevărului  şi  a  ideilor  nicăiri  nu  este 
atât  de  pronunţată  ca  pe  terenul  religiunii.  Multe  suflete 
şi-au  redobândit  spontaneitatea  şi  încrederea  numai  privind 
lucrurile  prin  prizma  religiunii  creştine. 

O  dovadă  reală  pentru  puterea  şi  răspândirea  adevă¬ 
rului  religios,  găsim  în  lucrarea  cea  mai  recentă  a  P.  Sf. 
Episcop  Grigorie  al  Aradului,  cu  titlul:  « Credinţa ,  Morala 
şi  Neamul ». 

Studiile  şi  cuvântările  cuprinse  în  acest  volum  de  88 
pagini  sunt  în  legătură  cu  încercările  filozofilor  de  a  în¬ 
fiinţa  o  morală  laică,  cu  acţiunile  pentru  zidiri  de  biserici, 
mişcarea  pentru  recunoaşterea  rolului  religiunii  în  şcoli, 
şi  altele. 

Articolele  despre  activitatea  misionară  a  Bisericii, 
Biblia  pentru  popor.  Evanghelia  şi  Dreptul,  Napoleon  şi 
Religiunea,  două  Cuvântări  la  serbări  naţionale  şi  câteva 
probleme  sectare,  sunt  conţribuţiuni  reale  pentru  viaţa  su¬ 
fletească  a  neamului. 

Cartea  se  poate  procura  dela  Librăria  Pavel  Suru 
din  Bucureşti  şi  Libiăria  Diecezană  din  Arad.  Preţul  60 
Lei,  plus  12  Lei  porto  poştal. 

Biblioteca  Creştinului  ortodox  Nr.  60 : >Lu- 
crarea  diavolească  a  Adventiştilor  de  Dr.  Gh.  Comşa , 
Episcopul  Aradului. 

în  numerii  de  până  acum  ai  acestei  biblioteci  pe  lângă 
expunerea  pozitivă  a  doctrinei  ortodoxe,  sa  avut  în  vedere 
mai  ales  combaterea  sectei  baptiştilor.  In  Nr.  60  Părintele 
Episcop  ne  atrage  atenţiunea  asupra  adventiştilor,  cari  nu 
sunt  mai  puţin  periculoşi  decât  baptiştii.  Broşura  nu  este 
o  expunere  amănunţită  a  doctrinei  acestei  secte,  ci  mai 

ales  arătarea  vieţii  conducătorilor  lor,  protivnică  moralei 
creştine,  aşa  cum  o  prezintă  unul  dintre  aderenţii  adven- 
tismului,  Const.  Ouatu.  Broşura  aceasta  va  fi  un  excelent 
mijloc  preventiv  faţă  de  secta  adventiştilor,  cari  deşi  nu 
sunt  atât  de  numeroşi  ca  baptiştii,  totuşi  formează  un  mare 
pericol  pentru  Biserica  noastră. 

Preţul  broşurei  Lei  5,  plus  12  Lei.  Se  poate  comanda 
dela  Librăria  Diecezană  din  Arad. 

„O  mie  de  pilde  pentru  viaţa  creştină'1,  este  cea  mai 
nouă  lucrare  a  P.  Sf.  S.  Episcopului  Aradului,  Dr.  Grigorie 
Gh.  Comşa,  scrisă  în  colaborare  cu  profesorii  dela  Aca¬ 
demia  teologică  din  Arad:  Dr.  Nicolae  Popoviciu  şi  Dr. 
Gheorghe  Popoviciu.  Cele  o  mie  de  pilde  sunt  luate  din 
viaţa  personalităţilor  celor  mai  cunoscute  ale  Istoriei  uni¬ 
versale,  din  Istoria  creştinismului,  dia  Istoria  naţională  şi 
din  viaţa  de  toate  zilele.  Fiind  aranjate  in  mod  alfabetic, 
după  materiile  despre  care  tratează  cartea,  se  pot  utiliza 
cu  cea  mai  mare  uşurinţă.  Celce  doreşte  să  ilustreze 
teoria  prin  realitate,  prin  exemple  luate  din  viaţă,  nu  este 
nevoit  să-şi  piardă  timpul  cu  căutarea  lor,  căci  lucrarea 
prezentă  îi  oferă  imediat  materialul  necesar.  Astfel  preoţii 
predicatori,  profesorii,  învăţătorii  şi  conferenţiarii  au  câ¬ 
ştigat  în  cartea  aceasta  un  ajutor  de  nepreţuit.  Cuprinde 
415  pag.  Preţul  200  Lei  Se  poate  comanda  la  Librăria 
Diecezană  în  Arad,  la  Librăria  Pavel  Suru  în  Bucureşti, 
precum  şi  la  alte  librării  dela  centrele  eparhiale.  *** 

* 

Ion  Colan,  Viaţa  şi  opera  lui  Ioan  Barac.  [Academia 
Română  Memoriile  Secţiunii  Literare.  Seria  III.  Tomul  IV. 
Mem.  I). 

Cine  n’a  auzit  s'au  cine  n’a  cetit  prea  frumoasa  istorie 
a  lui  Arghir  şi  a  Elenei,  păţaniile  hazlii  ale  lui  Til  Bu- 
hoglindă,  ale  ceior  trei  fraţi  gheboşi,  ori  minunata  tragedie 
a  uriaşului  Samson? 

Aceste  cărţi,  care  formează  lectura  predilectă  a  ma¬ 
selor  poporului  nostru,  au  fost  întocmite  de  modestul  în- 
văjător  L  Barac  dela  Braşov  în  primele  decenii  ale  sec. 
al  XX-lea.  La  începutul  apariţiei  lor  —  când  literatura 
noastră  cultă  era  aşa  de  modestă  —  ele  au  fost  cetite  cu 
multă  plăcere  de  orice  Român  ştiutor  de  carte,  iar  azi  ele 
contribue  în  mare  măsură  Ia  cultivarea  gustului  pentru  cetit 
al  poporului  nostru  de  rând. 

Dar,  afară  de  scrierile  tipărite,  studiul  sintetic  al  dlui 
I.  Colan  mai  scoate  la  iveală  încă  o  seamă  de  lucrări  care 
au  rămas  dela  I.  Barac  în  manuscrise  şi  de  cari  nicicând 
nu  ne-am  fi  dat  seama.  Iată  câteva  din  ele:  Constantina, 

Cartigam,  Regelui  dela  Portugalia,  Mirele  cel  umblat  şi 
procopsit,  Hamlet,  La  miezul  nopţii,  Adelaida,  Atala  etc. 

Asupra  celor  mai  multe  scrieri  ale  lui  Barac  găsim 
în  acest  studiu  cercetări,  caracterizări  şi  dări  de  seamă 
amănunţite.  Dacă  în  sine  scrierile  lui  I.  Barac  nu  prezintă 
o  deosebită  importanţă  fiind  în  majoritate  prelucrări,  ele 
îşi  păstrează  o  netăgăduită  valoare  istorică. 

I.  Barac  e  pus  în  adevărata  sa  lumină.  „Versificator 
dibaciu,  poet  pe  alocuri  şi  popularizator  consacrat" .  Acest 
scriitor  care  a  muncit  din  prisosul  dragostii  de  neam  şi 
de  limbă  merită  un  loc  -de  cinste  în  istoria  liter.  rom. 

E  concluzia  Ia  care  ajunge,  în  chip  logic  dl  L  Colan. 

_  0.  Dragoş. 


CRONICĂ. 


1  EXTERNĂ 

Mişcarea  ecumenică.  Intre  evenimentele  de  o  impor¬ 
tanţă  covârşitoare  ale  istoriei  bisericeşti  universale  con¬ 
temporane,  trebue  socotită,  fără  îndoială,  şi  mişcarea  cu¬ 
noscută  îndeobşte  sub  numele  de  „unionistă"  sau  „ecume¬ 
nică".  Toţi  ceice  poartă  în  suflet  porunca  cea  mare  a  iu¬ 
birii  creştine,  au  început  opera  grea  a  apropierii  dintre  bi¬ 
sericile  desbinate.  Şi  toţi  aceştia  cred,  că  binecuvântarea 
divină  va  întrema,  va  promova  şi  va  duce  —  cât  de  târziu 
—  la  bun  sfârşit  lucrarea  începută.  E  vorba  doară  de 
„închipuirea  din  nou"  a  acelei  unităţi,  pe  care  a  implorat- o 
Mântuitorul  în  rugăciunea  arhierească,  prin  cuvintele:  „Pă¬ 
rinte  sfinte,  păzeşte- i  pe  dânşii  întru  numele  Tău  pe  cari 
ai  dat  Mie,  ca  să  fie  una ,  precum  şi  noi"  (Ioan  17,  11], 

Una  din  precondiţiunile  indispensabile  ale  efectivei 
apropieri  este  cunoaşterea  reciprocă.  In  slujba  grabnicei 
înfăptuiri  şi  promovări  a  acestei  cunoaşteri,  şi-au  angajat 
puterile  mai  mulţi  dintre  protagoniştii  mişcării  ecumenice. 
In  fruntea  lor  stă  prof.  de  simbolică  dela  facultatea  teolo¬ 
gică  din  Berlin,  Caius  Fabritius.  După  o  pregătire  de  8 
ani  (din  1921— azi),  numitul  profesor  a  început  —  în  co¬ 
laborare  cu  o  mulţime  de  specialişti,  redactarea  unei  co- 
lecţiuni  întitulate  « Corpus  Confessionum »,  care  dă  mărturie 
despre  credinţa,  organizaţia  şi  cultul  tuturor  bisericilor  şi 
comunităţilor  creştine.  Printre  colaboratorii  responsabili  fi¬ 
gurează:  Alfred  Ernest  Garvie,  directorul  dela  Hackney 
and  New  College  din  London,  Dr.  Germanos ,  arhiepiscopul 
Thyatirelor,  Arthur  C.  Meadlam,  episcop  de  Gloucester, 
Adolf  Keller,  secretarul  asociaţiei  bisericeşti  din  Elveţia, 
Charles  S.  Macfarland,  secretar  general  la  Federal  Council 

of  the  Churches  of  Christ  din  America  şi  Dr.  Nathan  Sd- 
derblom,  arhiepiscop  de  Upsala. 

Lucrarea  întreagă  va  avea  24  de  secţiuni.  Titlul  sin¬ 
guraticilor  secţiuni  este  următorul :  1.  Temeliile  ecumenice. 
2.  Bisericile  ortodoxe  ale  Răsăritului.  3.  Bisericile  schis¬ 
matice  ale  răsăritului.  4.  Grupările  separatiste  ruseşti.  5. 
Biserica  romano-catolică.  6.  Catolicismul  vechiu  şi  moder¬ 
nismul.  7.  Lutheranismul  german.  8.  Creştinismul  german 
reformat.  9.  Bisericile  libere  evangelice-germane.  10.  Miş¬ 
cările  de  mântuire  germane.  11  Renaşterea  germană.  Di¬ 
recţiuni  teologice  şi  mişcări  filosofice-umanitare.  12.  Bise¬ 
ricile  evangelice  din  Elveţia.  13.  Bisericile  evangelice  din 
Ţările  de  jos.  14.  Bisericile  evangelice  din  Europa  sud- 
vestică.  15.  Bisericile  evangelice  în  Europa  nordică.  16. 
Bisericile  evangelice  ale  Europei  răsăritene.  17.  Anglica- 
nismul.  18.  Presbiterianismul.  19.  Comunităţi  de  inspiraţie 
engleze.  20.  Comunităţi  de  evangelizare  engleze.  21.  Bibli- 
cismul  englez.  22.  Chiliasmul  englez.  23.  Raţionalismul  şi 
ocultismul  englez.  24.  Bisericile  evangelice  în  afară  de 
Europa. 

De  toate  vor  apărea  80  de  fascicole.  Până  acum  au 
apărut  7,  â  7  mărci.  Primele  3  f  scicole  cuprind  secţiunea 
20,  iar  celelalte  5  secţiunea  10.  Se  pare  că  singuraticele 
secţiuni  vor  apare  pe  măsura  în  care  sunt  gata.  Se  crede, 
că  în  decurs  de  10  ani,  opera  aceasta  grandioasă,  va  fi 
dusă  Ia  capăt. 

Toate  textele  originale  [b.  o.  greceşti,  engleze,  sue¬ 
deze  etc.],  vor  avea  şi  o  traducere  germană  paralelă. 

Mă  simt  dispensat  de  a  mai  sublinia  marea  impor¬ 
tanţă.  pe  care  o  are  opera  aceasta,  pentru  dogmatistul,  ca- 
nonistul  şi  liturgistul,  care  voeşte  să  facă  studii  compara¬ 
tive  documentate  şi  mai  adânci. 


Corpus  Confessionum  este  o  lucrare,  care  nu  poate 
lipsi  din  nici  una  din  bibliotecile  facultăţilor,  academiilor  şi 
seminariilor  noastre  teologice.  yy  Popoviciu. 


* 


Criza  spirituală  a  veacului  nostru.  Nicolae  Berdjajev,, 
unul  dintre  spiritele  conducătoare  ale  renaşterii  religioase 
ruseşti,  în  primăvară  a  fost  la  Praga  undea  ţinut  o  serie 
de  conferinţe  tratând  despre :  Religie  şi  comunism  ;  Religie 
şi  Socialism  etc.  Cu  aceasta  ocazie,  marele  teolog  al  vea¬ 
cului  nostru  şi-a  expus  în  linii  generale  principiile  con¬ 
cepţiei  sale  religioase  la  socialismul  creştinesc.  Nicolae 
Berdjajev  a  spus  următoarele: 

Raportul  între  creştinism  şi  socialism  este  extrem  de 
complicat.  Socialismul,  ca  o  concepţie  de  viaţă  stă  pe  de 

o  parte  în  contrazicere  categorică  cu  creştinismul.  în¬ 
deosebi  materialismul  şi  fătul  său  marxismul  cu  ideia 
fundamentală  a  luptei  de  clasă  sunt  nişte  antipozi  ai 
creştinismului.  La  aceasta  se  mai  adaugă  convingerea  mar¬ 
xistă,  că  lumea  poate  fi  mântuită  cu  simple  mijloace  ex¬ 
terne  de  reorganizare,  pe  urmă  ideia  forţei  brachiale,  care 
în  mod  absolut  este  divergentă  cu  creştinismul. 

Pe  de  altă  parte  însă  creştinismul  trebue  să  se  ocupe 
cu  o  mai  mare  atenţie  de  problema  adevărului  sociaL  Ba 
mai  mult,  tocmai  fiindcă  creştinismul  a  dat  aşa  puţină  im¬ 
portanţă  adevărului  social  —  puterile  ateiste  au  putut  să-şi 
fortifice  poziţiile  lor.  Pentru  creştinism,  de  sine  înţeles,  şi 
problema  socială  este  o  problemă  morală  şi  spirituală;  ea 
se  ocupă  exclusiv  cu  raportul  între  om  şi  om.  Pentru  cre¬ 
ştinism  socialismul  este  identic  cu  creştinarea  vieţii. 

Creştinismul  nu  crede  în  posibilitatea  unei  societăţi 
desăvârşite.  In  faţa  creştinismului  aceasta  ar  însemna  o 
biruinţă  asupra  păcatului  strămoşesc.  Insă  creştinii  trebue 
să  nizuiască  într’acolo  ca  maşinăria  vieţii  să  corespundă 
Duhului  de  adevăr  şi  de  dragoste,  căruia  i  se  opune  so¬ 
cietatea  capitalistă  în  forma  în  care  ea  s’a  desvottat  în 
veacul  al  XlX-lea  şi  la  începutul  veacului  al  XXlea. 

Din  punct  de  vedere  tehnic  aceasta  ar  însemna  o 
schimbare  a  societăţii  în  sensul,  ca  în  locul  luptei  indivi¬ 
duale  şi  a  concurenţei  să  intre  principiul  cooperaţiei  eco¬ 
nomice.  Mai  înainte  de  toate  este  importantă  organizarea 
de  societăţi  muncitoreşti  creştineşti  şi  extinderea  infiuinţei 
creştineşti  asupra  întregei  tinerimi  (asociaţii  studenţeşti  cre¬ 
ştineşti  etc].  Socialismul  creştinesc  în  înţelesul  nostru  în¬ 
seamnă  mai  înainte  de  toate  o  renaştere  religioasă  şi  spi¬ 
rituală  a  societăţii. 

Trăim  într’un  veac  al  crizei,  care  numai  prin  mijloace 
creştineşti  poate  fi  rezolvată.  In  tineretul  de  azi  se  şi  ivesc 
semnele  unei  transformări  a  valorilor. 

Dar  să  vorbim  ceva  şi  despre  tendinţa  de  o  apropiere 
a  tuturor  confesiunilor  creştine,  care  este  absolut  necesară 
pentru  o  înţelegere  reciprocă  şi  pentru  formarea  unei  co¬ 
munităţi  mai  intime.  Eu  însă  iau  o  atitudine  negativă  faţă 
de  un  creştinism  interconfesional.  Ca  creştin  ortodox  ade¬ 
vărul  cel  mai  înalt  îl  aflu  în  credinţa  ortodoxă.  Insă  cred, 
că  creştini  de  diferite  confesiuni,  rămânând  în  sânul  bise¬ 
ricilor,  trebue  să  stea  în  o  legătură  oarecare  într’olaltă. 
Adecă:  nu  este  vorba  de  o  împreunare  a  tuturor  confe¬ 
siunilor,  ci  de  o  împreunare  a  creştinilor.  Mişcarea  pro¬ 
testantă  de  ecumemcitate  (congresul  din  Stockholm),  ten¬ 
dinţele  unioniste  ale  catolicismului  [Velehrad]  merită  toată 
atenţia.  Biserica  ortodoxâ-rusească  a  început  o  vie  schim- 

\f.  A  - 

bare  de  păreri  cu  catolicismul  şi  eu  sunt  de  părerea,  că 
ruşii  emigraţi  au  datorinţa  sfântă  să  informeze  lumea  ca¬ 
tolică  asupra  esenţei  creştinismului  ortodox. 

Eu  am  părăsit  socialismul  primordial  (la  început  eram 
social'democrat  însă  cu  o  concepţie  antimaterialistă)  la  în¬ 
ceputul  acestui  secol.  Când  almanahul  „Vechi"  a  fost  supus 
unei  critice  severe  înclinările  intelectualilor  ruşi,  cari  au 
căzut  în  ghiarele  materialismului,  am  fost  şi  eu  între  ei  şi 
cu  mine  împreună  o  serie  întreagă  de  filosofi  tineri,  cari 
mai  mult  sau  mai  puţin  stăteau  sub  influinţa  lui  Vladimir 
Solovjev  şi  Dostoievschi.  De  atunci  m'am  apropiat  de  fi¬ 
losoful  religios  Buîgacov,  care  s‘a  făcut  preot. 

Noi  trăim  o  criză  a  spiritului  european.  Epoca  veche 
apune  şi  aproape  pe  neobservate  se  începe  una  nouă.  („Un 
nou  ev  mediu"  am  numit  eu  această  epocă].  Spengleria- 
nismul  de  mult  a  fost  luat  pe  dinainte  de  cugetători  ruşi 
chiar  înainte  de  a- şi  fi  primit  formularea  sa  în  opera  filo¬ 
sofului  german-  Şi  creştinismul  intră  în  aceasta  nouă  epocă; 
cl  irebue  să  scoată  puteri  nouă  din  adevărurile  veci- 
nice.  Este  incontestabil  că  şi  forţele  anticreştineşti  sunt  pu¬ 
ternice,  dar  împotriva  acestor  puteri  trebue  să  se  ridice 
cutropitoare  reacţiunea  creştinismului  întărit. 

In  Paris  am  întemeiat  o  academie  de  filosofie  reli¬ 
gioasă  şi  scoatem  o  revistă  de  filosofie  religioasă  „Put“ 
(„Calea"]  în  jurul  căreia  se  grupează  o  serie  întreagă  de 
învăţaţi  proeminenţi.  Numesc  numai  pe  colaboratorii  mei  cei 
mai  apropiaţi,  la  cari,  ca  redactor  al  revistei  mă  pot  adresa 
oricând,  anume;  S.  Bulgakov,  profesorii  Vyseslavcev  Frank, 
filosofii  Fedotov,  Vladimir  Iljin  etc.  Avem  şi  o  tipografie 
condusă  de  ruşi  „Ymca-Press",  unde  apar  opuri  de  filo¬ 
sof  Le  religioasă  în  limba  rusească. 

Sunt  fericit,  că  pot  să-mi  îndrept  ochii  spre  un  număr 
considerabil  de  tineri  însufleţiţi,  cari  vor  adânci  ideile  ge¬ 
neraţiilor  vechi  şi  Ie  vor  realiza  în  viaţă. 

(„Prager  Fresse"]  Trad.  de  Dr.  N.  Terchilă. 

* 

N.  N.  Glubocovschi  —  patru  decenii  de  muncă  stien- 
Jifică.  Anul  acesta  se  împlinesc  patru  decenii  de  când  pro¬ 
fesorul  Nicolae  Nicanorovici  Glubocovschi  şi-a  început 
activitatea  ştienţifică.  E  un  jubileu  deosebit  de  important. 
Lumea  ştienţifică  ortodoxă  ÎI  sărbătoreşte  cu  toată  cuviinţa. 
Şi  cu  drept  cuvânt,  căci  proEesorul  Glubocovschi  este  astăzi 
decanul  teologiei  ortodoxe.  Născut  în  6  Decemvrie  1863, 
la  vârsta  de  25  de  ani  este  bursierul  Academiei  duhov¬ 
niceşti  din  Moscova,  iar  la  un  an  după  terminarea  înaltei 
şcoli  de  teologie  ortodoxă  tinărul  teolog  îşi  ia  titlul  de 

magistru  cu  monumentala  sa  lucrare  istorică  „Fericitul  Teo¬ 
dorii,  episcopul  al  Cirului".  Harnak  spune  că  această  lucrare 
este  una  dintre  cele  mai  bune  monografii  ce  s’au  scria 
vr'odată. 

Iată  pentruce  când  a  fost  —  vorba  de  Glubocovschi 
şi  Academia  duhovnicească  s’a  văzut  constrâns  să  rupă 
cu  tradiţia  de  a-şi  alege  profesorii  din  proprii  săi  ucenici. 
Şi  l-a  cnemat  la  catedră  pe  sărbătoritul  nostru  de  astăzi. 

Prodigioasa  activitate  ştientifică-bisericească  pe  care 
a  desvoltat-o  Glubocovschi  i-au  asigurat  o  ascensiune  dintre 
cele  mai  strălucite.  Căci  bibliografia  teologică  numără  vr’o 
şaisprezece  lucrări  mari  ale  eruditului  teolog  rus.  Noi 
amintim  dintre  ele  cel  puţin  câteva :  „Esenţa  si  originea  Evan¬ 
gheliei  Sf.  Apostol  Pavel"  [în  trei  volume],  „Evanghelia  sf.. 
Apostol  Pavel  despre  libertate",  „Esenţa  ortodoxiei"  (tra¬ 
dusă,  fragmentar,  şi  în  „Rev.  Teolog."  1924]  sub  condu¬ 
cerea  lui  au  apărut  şi  mai  multe  volume  din  „Enciclopedia 
ortodoxă".  Astăzi  are  gata  în  manuscris  lucrarea  „Biserica 
rusă  după  revoluţie". 

A  publicat  o  mulţime  de  articole  şi  studiu  prin  diferite 
reviste  ruseşti  şi  străine.  Astăzi  colaborează  mai  mult  la 
reviste  englezeşti. 

Revoluţia  rusă  l-a  pus  şi  pe  el  pe  drumul  pribegiei. 
A  fost  profesor  la  Praga,  Upsala,  Belgrad,  iar  astăzi  ocupă 
o  catedră  la  Facultatea  de  teologie  din  Sofia. 

Dată  fiind  autoritatea  deosebită  a  profesorului  Glubo¬ 
covschi,  el  e  învitat  la  toate  congresele  mari  bisericeşti. 
Deosebit  de  binecuvântată  este  activitatea  ce-o  desfăşoară 
el  la  congresele  pentru  reunirea  bisericilor. 

Omul  de  o  rară  erudiţie  e  dublat  în  Glubocovschi  cu 
omul  de  o  bunătate  şi  delicateţă  şi  modestie  tot  aşa  de 
excepţională. 

Aceste  însuşiri,  vrednice  de  sf.  Părinţi,  cuceresc  în¬ 
deosebi  tineretul.  Glubocovschi  este  mai  ales  un  mare 
prietin  şi  părinte  al  studenţilor.  Aceştia  îl  numesc  „Moşul". 

La  unison  cu  restul  lumii  ortodoxe,  şi  de  altă  lege, 
care  sărbătoreşte  astăzi  pe  profesorul  Glubocovschi,  îi 
trimitem  şi  noi  sărbătoritului  entuziastele  noastre  urări  de 
bine,  rugând  pe  Dumnezeu  să-i  lungească  viaţa  şi  să-i 
mângâie  bătrâneţele  —  spre  slava  Bisericii  lui  Hristos. 

Diac.  I.  Circov. 

Note  şi  informaţii. 


Anul  viitor  revista  noastră  împlineşte  douăzeci  de  ani 
de  existenţă.  In  Ianuarie  1930  vom  scoate  un  număr  festiv  .. 
al  revistei.  Anunţăm  acest  lucru  de  pe  acum,  rugând  pe 
stimaţii  noştri  colaboratori  să-şi  trimită  de  cu  vreme  manu¬ 
scrisele  lor  pentru  acest  număr. 

* 

Cu  toată  atitudinea  de  protestare  demnă  şi  energică 
a  Sf.  Sinod  şi  a  obştii  drept  credincioase  —  parlamentul 
român  a  ratificat  Concordatul  cu  Vaticanul.  încheierea 
acestui  pact  anticonstituţional  şi  în  vădită  contradicţie  cu 
intereseîe  neamului  se  datoreşte  opcităţii  politice  a  celor 
trei  partide  cari  au  guverrat  ţara  după  unire :  liberal,  al 
poporului  şi  naţional-ţărănist.  Dar,  îndeosebi,  el  este  opera 
celor  trei  miniştri  de  culte  A.  Lapedatu,  V.  Goldiş  şi  A. 
Vlad  —  toţi  trei  ardeleni.  I.  Lapedatu  a  tratat,  V.  Goldiş  a 
semnat  şi  A.  Vtad  a  ratificat  De  ce  vor  fi  ţinut  aceşti 
trei  miniştri  ardeleni  să-şi  aibă  fiecare  partea  sa  la  un 
lucru  atât  de  rău! 

Odată  încheiat  “concordatul,  politicianii  noştri  credeau 
că  clerul  şi  poporul  o  să  treacă  la  ordinea  zilei.  Agitaţia 
de  protestare  împotriva  concordatului  însă  continuă.  Şi 
bine  fac.  Căci  clerul  şi  poporul  dreptcredincios  nici  odată 
nu  va  înceta  să  lupte  împotriva  unui  asemenea  act  care 
fiind  anticonstituţional  şi  antinaţional  lezează  interesele 
neamului  şi  ale  Bisericii  lui  dominante. 

In  semn  de  protestare  în  unele  biserici  s  au  tras  clo¬ 
potele  şi  s'au  ţinut  cu/ântări.  Pentru  care  pricină  guvernul 
actual  s*a  burzuluit  foarte.  Şi  a  întrodus  în  legea  cultelor 
paragrafi  cari  prevăd  sanţiuni  speciale  pentru  preoţii  cari 
se  vor  mai  deda  la  asemenea  protestări. 

Prin  aceste  măsuri  guvernul  şi-a  dat  odată  mai  mult 
cartea  de  vizită  a  culoritului  său  confesional. 

In  lupta  pascală  n’a  dat  concurs  Sf.  Sinod,  pentruca 
sf.  Paşti  să  se  sărbeze  la  data  fixată  oficia!.  Ci  guvernul 
a  dat  cu  totul  altceva :  frâu  liber  tuturor  agitatorilor,  şcoa- 
lelor  şi  armatei,  să  serbeze  când  va  vrea.  Guvernul  avea 
o  singură  datorie,  să  respecte,  măcar  în  cadrele  instituţiilor 
de  stat,  hotărârea  sinodală.  N’a  făcut-o. 

Dar  încă  ceva.  Când  se  desbătea  în  parlament  legea 
cultelor.  Uniţii  făceau  procesiuni  cu  prapori.  Tămbălău 
mare  foarte.  Ca  ’n  vremi  de  răzmiriţâ.  Părea  că  e  sfâr¬ 
şitul  lumii.  Şi  totuşi  actualii  guvernanţi  —  atunci  în  opo¬ 
ziţie  —  nu  şi-au  ieşit  de  loc  din  fire  şi  n'au  cerut  sancţiuni 

pentru  ce ice  tulburau  liniştea  tării  prin  aşa  de  gălăgioasele 

frocesiuni,  în  cari  —  mi  se  pare  că  s’a  vărsat  şi  sânge. 

iindcă  ceice  protestau  —  fără  dreptate  —  atunci,  erau 
uniaţi.  Astăzi  însă  protestează  —  cu  toată  dreptatea  —  sunt 
ortodocşi.  Şi  ei  n'au  dreptul  nici  să  protesteze  în  România 
mare. 

Ei  bine,  asta  e  prea  mult ! 

Sf.  Sinod  e  dator  să  protesteze  el  acum  printr'un  co¬ 
municat  de  presă.  Iar  la  toamnă,  când  se  va  redeschide 
parlamentul  ţării,  să  readucă  această  chestiune,  pentru  a 
o  pune  la  punct,  cu  demnitate. 

* 

Spre  orientare.  Aducem  la  cunoştinţa  cititorilor  noştri 
că  aproape  toate  cărţile  tăiate  la  răbojul  „mişcării  literare" 
din  „Revista  Teologică"  se  găsesc  de  vânzare  la  „Librăria 
arhidiecezană"  din  Sibiu. 

* 

Viitorul  număr  al  „Revistei  Teologice"  va  apărea  Ia 
sfârşitul  lunei  Septemvrie. 

* 

Discutând  în  ziarul  „Curentul"  din  1  Iulie  a.  c.  pro¬ 
blema  reorganizării  învăţământului  teologic,  dl  Nichifor 
Crainic  îşi  exprimă  temerea,  că  prin  generalizarea  acade¬ 
miilor  teologice,  sub  controlul  exclusiv  al  bisericii,  mai  cu¬ 
rând  sau  mai  târziu  s'ar  desfiinţa  facultăţile  de  teologie 
cari  funcţionează  în  cadrul  universităţii,  iar  aceasta  ar  fi 
un  rău  în  primul  rând  pentru  prestigiul  bisericii. 

Tendinţa  de  laicizare  a  universităţii  e  îndeobşte  cu¬ 
noscută.  Facultatea  de  teologie  este  chemată  să  stânje¬ 
nească  această  tendinţă  păgubitoare  pentru  biserică  şi  stat 
deopotrivă.  Biserica  nu  trebue  să  se  izoleze,  ci  dimpotrivă 
să  caute  toate  căile  posibile  pentru  o  cât  mai  adâncă  in¬ 
filtrare  a  ei  în  toate  instituţiile  statului,  pentru  a  duce  acolo 
duhul  ortodoxiei  izbăvitoare  şi  al  naţionalismului  creştin 
Toate  acestea  sunt  lucruri  adevărate. 

Dar  să  fim  înţeleşi:  Biserica  nici  nu  vrea  să  desfi¬ 
inţeze  facultăţile  de  teologie,  ci  vrea  să- şi  aibă  o  mai  mare 
parte  de  control  asupra  gospodăririi  lor  duhovniceşti  şi  — 
în  plus  —  vrea  să-şi  aibă  şi  ea  şcoalele  sale  superioare, 
sub  exclusiva  sa  conducere.  Aşa  e  normai,  fiindă  aşa  e 
canonic. 

Dar  înfiinţarea  academiilor  teologice  o  cer  şi  alte  mo¬ 
tive.  Dintre  cari  cel  dintâi  şi  cel  mai  puternic  este  acela 
că  facultăţile  de  teologie  de  până  acuma,  în  speţă  cea  din 
Bucureşti,  nu  şi-au  prea  împlinit  chemarea,  pe  care  aşa  de 
frumos  le-o  precizează  dl  Nichifor  Crainic.  In  loc  să  spo- 

reascâ  în  universităţi  atmosfera  ortodoxiei  noastre  naţionale, 
au  sucombat,  sau  sunt  pe  cale  de  a  sucomba,  ele  înşi-le 
tendinţei  de  laicizare. 

Primejdia  e  deci  mai  mare.  Această  dureroasă  con¬ 
statare  n’o  facem  numai  noi,  ardelenii  (ni  sar  lua  în  nume 
de  rău!],  ci  au  făcut  o  de  atâtea  ori  chiar  fraţii  noştri  din 
vechiul  regat. 

Cu  toate  acestea  biserica  ortodoxă  nu  cere  desfiin¬ 
ţarea  facultăţilor  de  teologie,  fiindcă  ea  crede  în  revenirea 
la  adevărata  lor  misiune.  Priutr’un  mai  efectiv  control  al 
ierarhiei  şi  prin  devotamentul  înţelept  al  profesorilor  şi  al 
studenţilor. 

In  acelaş  timp  ea  îşi  va  generaliza  tipul  de  şcoală 
teologică  superioară,  sub  exclusiva  ei  conducere.  Repetăm: 
fiindcă  aşa  e  normal. 

Şi  apoi  credinţa,  că  academiile  teologice,  cu  internatele 
lor,  ar  fi  nişte  cazărmi  sau  mănăstiri  în  cari  studenţii  sunt 
complect  izolaţi  de  restul  lumii,  este  o  legendă  acreditată 
de  un  profesor  universitar  care  habar  nu  are  de  organi¬ 
zaţia  acestor  academii. 

Nu  e  deci  nici  un  motiv  de  îngrijorare.  Neculce. 

